PKP: Sarawak kekal 7 malam hingga 7 pagi

ZARINA ABDULLAH

KUCHING: Sarawak kekal dengan sekatan perjalanan dan operasi perniagaan
dari 7.00 malam hingga 7.00 pagi serta tidak mengikut sekatan masa baharu
Perintah Kawalan Pergerakan (PKP) Fasa 2 yang dilaksanakan Kerajaan
Persekutuan.

Menteri Kerajaan Tempatan dan Perumahan Dato Sri Dr Sim Kui Hian berkata,
PKP fasa 2 yang diumumkan pada Isnin adalah sekatan dari 8.00 malam ke 8.00
pagi untuk semua pergerakan dan premis perniagaan.

“Kerajaan Sarawak akan kekal dengan sekatan pergerakan 12 jam iaitu 7.00
malam hingga 7.00 pagi setiap hari.

“Rakyat negeri ini juga sudah biasa dengan tempoh masa tersebut selain di
Sarawak matahari terbenam awal dan lebih awal gelap berbanding Semenanjung
Malaysia.

“Keputusan ini memandangkan hakikat jika ia diubah, ia akan menimbulkan kekeliruan
di kalangan masyarakat serta gangguan terhadap operasi perniagaan terutamanya
sektor logistik dan pengangkutan,” katanya.

Beliau berkata demikian pada sidang media selepas mesyuarat Jawatankuasa
Pengurusan Bencana Negeri (JPBN) berkenaan Covid-19 di sini, semalam.

Tegasnya, apa sahaja sekatan masa baharu, matlamat asal tetap sama iaitu
mahu memastikan orang ramai kekal di rumah.

“Ini amat penting untuk membolehkan Sarawak memutuskan rantaian Covid-19
daripada terus merebak kerana waktu ini juga kita masih melihat banyak kereta
di jalan raya,” jelasnya.

Mengulas lanjut, Sim berkata JPBN Sarawak memutuskan untuk meneliti membina
lebih banyak pusat kuarantin di Kuching.

“Antara yang dicadangkan adalah Institut Latihan Kepimpinan dan Pengurusan
Pendidikan Amiruddin Baki dan Akademi Lembaga Hasil Dalam Negeri (LDHN) untuk
menghadapi sebarang kemungkinan.

“Di samping itu, kami sedang melihat cadangan untuk menggunakan Akademi
Kastam Diraja Malaysia.

“Dan kita juga meminta pihak di Sibu dan Sarikei untuk menubuhkan lebih
banyak pusat kuarantin,” jelasnya.

Tambahnya, tindakan itu sebagai persediaan untuk menghadapi lebih banyak
kes pada masa akan datang kerana semakin ramai rakyat yang hadir melakukan
saringan.

See author's posts


Watson kembali fokus kepada latihan

KETUA Jurulatih Olahraga, Majlis Sukan Negeri Sarawak (MSNS), Watson Nyambek memberitahu, buat masa sekarang latihan membabitkan atlet dibawah kendaliannya berlangsung di trek dan dibahagi dua iaitu untuk ahli kelab dan atlet elit yang bakal mewakili Sarawak ke temasya Sukan Malaysia (SUKMA) XX Johor 2020.

“Disebabkan tempat yang terhad, kita berikan laluan kepada atlet elit untuk berlatih di trek berbanding atlet biasa atau skuad pelapis.

“Skuad pelapis juga akan berlatih secara individu tetapi mengunakan trek berbeza iaitu trek jalan tar,” katanya.

Jelas Watson, laporan setiap sesi latihan membabitkan atlet skuad pelapis akan dilaporkan melalui penghantaran video.

Tambah beliau, pada awal penggunaan trek jalan tar untuk latihan membabitkan atlet pelapis sememangnya agak janggal tetapi kini mereka berjaya menyesuaikan diri.

Selain itu, beliau menyatakan prestasi atlet elit setakat ini agak menurun kerana lebih tiga bulan menjalani latihan secara sendirian di rumah ekoran pelaksanaan Perintah Kawalan Pergerakan (PKP) sejak 18 Mac lalu.

Watson sebelum itu turut melahirkan rasa teruja kerana atlet-atlet dibawah jagaannya kini dapat berlatih seperti biasa dengan cara norma baharu menerusi pematuhan Prosedur Operasi Standard (SOP) yang telah ditetapkan bagi membendung penularan wabak Covid-19.

See author's posts


depa jana lebih 27 juta baht menerusi usaha ekonomi digital

KUALA LUMPUR: Agensi Penggalakan Ekonomi Digital (depa) Thailand menerusi Projek Smart Economy Showcase atau Wadah Ekonomi Pintar, berjaya menjana lebih 27 juta baht (RM3.4 juta) dalam nilai ekonomi menerusi usaha memacu ekonomi digital di tiga wilayah rintis iaitu Ubon Ratchathani, Songkhla dan Phitsanulok.

Susulan pencapaian di wilayah terbabit, agensi berkenaan merancang untuk mengembangkan lagi aspek penerimagunaan teknologi dalam kalangan usahawan di negara tersebut.

Dalam kenyataan semalam, Presiden merangkap Ketua Pegawai Eksekutif depa, Profesor Madya Dr Nuttapon Nimmanphatcharin berkata, aktiviti itu turut menyaksikan pewujudan pangkalan data merangkumi 1,560 usahawan kecil dan sederhana (PKS) dan mikro.

“Sebanyak 90 syarikat pemula niaga digital telah menyertai acara Smart Economy Showcase itu manakala selain itu seramai 3,857 usahawan terlibat dalam aktiviti untuk meningkatkan kemahiran dalam teknologi digital dan keupayaan inovasi. Projek itu telah disertai oleh 8,951 peserta,” katanya.

Nuttapon berkata, agensi terbabit akan menilai hasil aktiviti yang dianjurkan pada tahun lepas dalam usaha perancangan kegiatan di masa depan untuk menggalakkan penerimagunaan teknologi digital dan inovasi di serata negara itu.

Menurutnya, depa juga tidak mungkin dapat mencapai kejayaan menguruskan projek berkenaan tanpa kerjasama daripada semua usahawan selain sektor kerajaan mahu pun swasta.

“Kami menyasarkan untuk menyokong usahawan dan orang ramai di kawasan terbabit bagi menambah kemahiran, pengetahuan dan keupayaan dalam melaksanakan teknologi yang dapat mengurangkan kos serta meningkatkan daya saing serta kualiti hidup.

“Acara ini membolehkan sektor awam dan swasta untuk mempunyai akses lebih baik yang bersesuaian dengan teknologi dan inovasi,” katanya.

Menurut Nuttapon, agensi itu telah membawa masuk sebanyak 90 syarikat pemula niaga digital Thailand bersama-sama usahawan selain mewujudkan ruang bagi membolehkan mereka saling berbincang dan melakukan padanan niaga.

“Aktiviti terbabit membolehkan syarikat pemula berkenaan menyelami aspek cabaran serta keperluan utama usahawan atau pengguna teknologi sebenar.

“Kami percaya ini merupakan satu langkah besar yang menyepadukan semua sektor berkaitan dalam membangunkan ekosistem digital sewajarnya bagi mewujudkan Bandar Pintar demi kemakmuran dan kelestarian ekonomi digital serta masyarakat yang bakal dilaksanakan,” katanya.- Bernama

See author's posts


Ronaldo muncul bilionair bola sepak

CRISTIANO Ronaldo muncul pemain bola sepak pertama dalam sejarah bergelar bilionair mengatasi musuh ketatnya dari Barcelona, Lionel Messi yang dijangka mengikut jejak langkahnya tahun depan.

Superstar Juventus berusia 35 tahun itu muncul atlet sukan ketiga mencapai tahap itu selepas Tiger Woods dan Floyd Mayweather Jr, menurut Forbes.

Ronaldo mengaut £85 juta (RM460 juta) tahun lalu hasil gaji dan penajaan membolehkannya bergelar bilionair sepanjang pembabitannya dalam bola sepak.

Bagaimanapun, pendapatan tahunannya merosot sembilan peratus selepas dia bersetuju dengan pemotongan gaji sebanyak £3.5 juta (RM18.93 juta) susulan wabak koronavirus.

Tetapi ia tetap mencukupi buat Ronaldo mencapai $1 bilion (RM4.2 bilion) mengatasi pendapatan Messi.

Bekas bintang Manchester United dan Real Madrid itu mengaut lebih £500 juta (RM2.7 bilion) menerusi gajinya sahaja sepanjang kariernya.

Jumlah itu dijangka melepasi £600 juta (RM3.24 bilion) menjelang kontraknya tamat di Juventus pada penghujung musim 2021-22.

Ronaldo turut memperolehi £36 juta setahun (RM194 juta) menerusi penajaan termasuk kerjasama dengan Nike yang mengikat kontrak seumur hidup dengan bintang Portugal itu.

Selain itu, Ronaldo turut mempunyai syarikat sendiri, CR7 dan menjadi bintang sukan mempunyai paling ramai ‘follower’ di Facebook dan Instagram.

Dia yang mempunyai 222 juta ‘follower’ di Instagram, meraih pendapatan £41.7 juta (RM223 juta) daripada 43 ‘post’ berkaitan penajaan sejak 12 bulan lalu.

Sementara itu Messi yang tiga tahun muda dari Ronaldo dijangka mencapai angka $1 bilion (RM4.2 bilion) tahun depan.

Bintang Barcelona itu mengaut £84 juta (RM454 juta) tahun lalu menerusi gaji dan penajaan termasuk dengan Pepsi dan Adidas. Bagaimanapun, sama ada Messi dan Ronaldo gagal menandingi legenda tenis Switzerland, Roger Federer yang muncul atlet paling kaya tahun ini selepas meraih £86 juta (RM465 juta).-AFP

See author's posts


Pemuda PSB tidak hargai sumbangan kerajaan

KUCHING: Bangunan Unifor (Unit Hal Ehwal Agama-agama Lain) setinggi 10 tingkat yang berharga RM70 juta akan menjadi mercu tanda baharu di bandar ini, kata Ketua Pemuda Parti Rakyat Sarawak (PRS), Datuk Snowdan Lawan.

Beliau berkata Sarawak terkenal dengan keunikannya kerana budaya yang pelbagai disatukan oleh sikap toleransi beragama, oleh itu Sarawak bakal mempunyai sesuatu yang disebut ‘tempat yang tidak seperti yang lain’.

“Setelah pemindaan selesai, mercu tanda baharu ini akan memperlihatkan keunikan yang  menyatukan kita selama ini, bukan sahaja toleransi beragama di kalangan orangnya tetapi dalam pemikiran, perbuatan dan yang paling penting, semangat inklusif,” tegas beliau semalam.

Beliau berkata tindakan Pemuda Parti Sarawak Bersatu (PSB) mempersoalkan perlunya Kompleks Unifor bernilai RM70 juta yang akan dibina di atas tanah seluas tiga ekar dan menyebutnya sebagai ‘pembaziran’ adalah umpama menentang sumbangan kerajaan negeri.

“Menentang sumbangan kerajaan negeri yang mulia ini untuk masyarakat adalah sama seperti menolak keunikan ini untuk terus berlaku.

“Kenyataan itu juga bersifat mementingkan diri dan tidak inklusif,” jelasnya.

Snowdan berkata beliau percaya semua bantuan lain kepada unit agama lain seperti yang diberikan oleh Unifor selama ini akan berterusan.

“Pembinaan bangunan baharu ini adalah satu pengiktirafan bagi Unifor.

“Saya ingin memikirkan kesan penyatuan kepada masyarakat kita secara keseluruhan. Kita harus bangga dan menyokong dengan sepenuh hati.

“Tidak ada negeri lain di Malaysia yang melakukan apa yang Sarawak lakukan di bawah kepimpinan Ketua Menteri, Datuk Patinggi Abang Johari Tun Openg.

“Mesej saya kepada Pemuda PSB jangan menentang hanya untuk mendapatkan publisiti murah,” katanya

Oleh Alexandra Lorna

See author's posts


Integrasi nasional, perpaduan kaum kunci hadapi cabaran

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam bertitah bahawa kesepaduan sosial, integrasi nasional dan perpaduan antara kaum adalah kunci untuk negara menghadapi apa jua cabaran termasuk Covid-19.

Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan semalam berkata, Seri Paduka turut menasihati seluruh rakyat agar terus menjaga kesihatan diri dan turut bersatu padu dalam mewujudkan suasana persekitaran yang selamat demi untuk membendung penularan pandemik itu.

“Seri Paduka berpandangan bahawa sikap segelintir yang tidak bertanggungjawab dengan melanggar Prosedur Operasi Standard (SOP) dan peraturan yang telah ditetapkan akan hanya membawa musibah kepada masyarakat dan turut berupaya menggugat pelan pemulihan negara yang telah dirangka.

“Oleh hal yang demikian, Seri Paduka menasihati rakyat menyedari bahawa usaha mengekang pandemik memerlukan kesepaduan dan kesatuan seluruh rakyat, pemimpin serta kerajaan dengan menolak perbezaan pendapat dan mengenepikan pertikaian politik agar wujud simbiosis erat antara semuanya dalam berjuang untuk membawa negara merdeka dari pandemik yang melanda,” kata Ahmad Fadil.

Ahmad Fadil berkata, Al-Sultan Abdullah turut menzahirkan kesyukuran kerana pada usia kemerdekaan negara menginjak ke-64 tahun, perpaduan dan keharmonian rakyat terus menjadi asas kukuh dalam mengekalkan kestabilan, keamanan dan kemakmuran negara.

Datuk Pengelola Bijaya Diraja berkata, Seri Paduka bertitah bahawa meskipun sambutan Hari Kebangsaan kali ini merupakan tahun kedua rakyat meraikannya dalam suasana ancaman pandemik Covid-19, namun ia tidak menghalang dan mematahkan semangat patriotisme dan kesatuan untuk terus meraikan hari yang penuh bersejarah.

“Seri Paduka mengajak rakyat mengimbau kembali enam dekad yang lalu di mana semangat patriotisme dan cintakan tanah air telah menyatu-padukan rakyat sekaliannya dengan tekad dan iltizam untuk bangkit menentang penjajah sehingga kemerdekaan yang diidamkan menjadi sebuah realiti.

“Justeru, Seri Paduka menzahirkan pandangan bahawa sekiranya semangat dan roh perjuangan enam dekad yang lalu diterap dan disuburkan kembali pada hari ini, nescaya negara juga berupaya untuk merdeka dari ancaman pandemik Covid-19 buat selama-lamanya,” kata Ahmad Fadil.

Bersesuaian dengan tema sambutan Hari Kebangsaan 2021 iaitu Malaysia Prihatin, Al-Sultan Abdullah turut menyeru kerajaan untuk terus merangka dan menyusun pelan tindakan untuk membantu rakyat yang terkesan dan mengembalikan semula iklim ekonomi yang sihat.

Seri Paduka bertitah rakyat wajar untuk terus dilindungi agar dapat berdiri tangkas menghadapi impak negatif kemelut ini.

“Seri Paduka turut menyeru Program Imunisasi Covid-19 Kebangsaan (PICK) juga hendaklah terus diperkasa bagi membolehkan negara mencapai imuniti kelompok yang diharapkan. Manakala, rakyat juga sewajarnya turut berpegang teguh kepada prinsip ‘Malaysia Prihatin’ dengan segera mendapatkan vaksin bagi melindungi diri, keluarga dan komuniti,” kata Ahmad Fadil.

Al-Sultan Abdullah turut merakamkan ucapan terima kasih kepada semua petugas barisan hadapan negara merangkumi petugas kesihatan, pasukan keselamatan, penjawat awam, para sukarelawan dan orang perseorangan yang telah menabur khidmat bakti kepada masyarakat dan negara.

Seri Paduka turut mengajak rakyat untuk mengingati dan menghargai para pejuang dan patriot kemerdekaan serta anggota pasukan keselamatan yang telah berkorban sehingga berjaya menyelamatkan negara daripada belenggu penjajah dan seteru negara.

Ahmad Fadil berkata, Al-Sultan Abdullah serta Raja Permaisuri Agong Tunku Hajah Azizah Aminah Maimunah Iskandariah turut mendoakan negara terus berada dalam rahmat dan perlindungan Allah SWT daripada segala musibah dan pandemik Covid-19.

Dalam pada itu, Al-Sultan Abdullah turut menzahirkan ucapan selamat menyambut Hari Kebangsaan kepada seluruh rakyat Malaysia di negara ini mahu pun mereka yang berada di luar negara.

“Seri Paduka merafakkan setinggi-tinggi kesyukuran ke hadrat Allah SWT kerana dengan limpah kurnia-Nya telah mengizinkan Baginda dan seluruh rakyat Malaysia untuk bersama-sama meraikan sambutan Hari Kebangsaan bagi 2021,” kata Ahmad Fadil. – Bernama

See author's posts


Raikal terus unggul

RAKAM KENANGAN…Para peserta bergambar bersama Lamat Nyalau, Jumaat Ibrahim dan jawatankuasa penganjur yang lain.

KUCHING: Peserta berpengalaman, Mohd Nur Raikal Ismail mengungguli kategori 51-54 kilogram (kg) pada kejohanan mini muaythai yang berlangsung baru-baru ini.Program itu diadakan sempena program Active@Martial Arts 2022 Peringkat Negeri Sarawak bertempat di Sting Muaythai Gym di sini, Sabtu lalu.Sementara itu, hampir 50 peserta tempatan menyertai kejohanan tersebut yang dianjurkan bagi mencungkil bakat baru dalam kalangan remaja selain mempopularkan sukan itu.Ia turut mempertandingkan kategori perlawanan amatur dan wai kru (persembahan) remaja lelaki dan perempuan melibatkan beberapa peringkat umur.Berakhir saingan, Mohd Nur Raikal Ismail muncul johan kategori 51-54 kg remaja lelaki selepas menewaskan Mohd Syasya Irfan Ismail manakala Zul Hizam Zulhisham di tempat ketiga.Bagi kategori perempuan 45-48kg, johan menjadi milik nur Atiqah Musfirah Baharom, tempat kedua dirangkul Nur Iklil Zarifah Mohd Affandi dan Ain Arissya Zulkeplie di tempat ketiga.Hani Arissa Ismail pula mengungguli kategori 30-35kg perempuan selepas menewaskan Qurratul Najwa Mohd Zaini sementara Nurtasihah Jahari di tempat ketiga.Dalam kategori Wai Kru Wanita, johan dimenangi Nur Arifah Mahsunah Baharom, tempat kedua Nurtasihah Jahari dan Nur Atigah Musfirah Baharom di tempat ketiga.Juara kategori Wai Kru Lelaki pula dirangkul Shafiq Rushidi, tempat kedua milik Mohd Hasbullah Mood dan Mohd Hairol Salmi di tempat ketiga.Perasmian Active@Martial Arts 2022 telah diadakan di Arena Boling Padang Sarawak, Petra Jaya yang disempurnakan oleh Timbalan Menteri Belia, Sukan dan Pembangunan Usahawan Sarawak, Dato Gerald Rentap Jabu.Beliau mewakili Menteri Belia, Sukan dan Pembangunan Usahawan Sarawak, Dato Sri Abdul Karim Rahman Hamzah.Penutupan kejohanan telah disempurnakan Pengarah Jabatan Belia dan Sukan Negeri Sarawak, Lamat Nyalau di venue sama pada sebelah petang.Hadir sama Presiden Persatuan Muaythai Negeri Sarawak (PMNS), Jumaat Ibrahim.

See author's posts


Maybank lancar sistem pengurusan janji temu dalam talian

KUALA LUMPUR: Maybank melancarkan Maybank EzyQ, sistem pengurusan janji temu dalam talian untuk pelanggan, menjadikannya bank pertama di negara ini memperkenalkan kemudahan sedemikian untuk rangkaian perkhidmatan perbankan yang lengkap.

Ketua Pegawai Eksekutif Kumpulan Maybank, Perkhidmatan Kewangan Komuniti, Datuk John Chong (gambar) berkata, berikutan penularan pandemik Covid-19 ketika ini, Maybank perlu mengubah cara cawangan beroperasi dan telah berusaha mencari penyelesaian yang mengutamakan keselamatan pelanggan.

“Justeru, menerusi pengenalan Maybank EzyQ, kami berharap ia akan memberikan pengalaman dan kemudahan yang lebih baik untuk pelanggan kami,” katanya di dalam satu kenyataan, semalam.

Menerusi Maybank EzyQ, pelanggan boleh membuat janji temu dalam talian sebelum mereka ke cawangan atau ‘Premier Wealth Centers’ (PWC) di seluruh negara dengan mudah dan lancar melalui laman web Maybank2u.

Pelanggan boleh memilih tarikh dan waktu untuk ke cawangan atau PWC yang ingin dikunjungi, serta perkhidmatan yang diperlukan seperti pembukaan akaun, pertanyaan kad debit, dan khidmat nasihat untuk sesuatu produk.

Selain itu, pelanggan juga boleh membuat janji temu melalui Maybank EzyQ seawal satu hari bekerja dan sehingga 10 hari bekerja lebih awal dari tarikh yang dijadualkan.

Pada fasa pertama pelaksanaan, pelanggan boleh menggunakan Maybank EzyQ untuk membuat janji temu di hampir 90 cawangan Maybank dan PWC di seluruh negara.

Maybank merancang untuk melancarkan Maybank EzyQ ke seluruh rangkaian cawangannya menjelang awal tahun depan.

“Walaupun pelanggan masih boleh ke cawangan/PWC tanpa janji temu, pihak bank menggalakkan mereka menggunakan Maybank EzyQ untuk membuat janji temu lebih awal bagi mengurangkan masa menunggu dan mengutamakan keselamatan diri,” kata bank itu.

Sementara itu, pelanggan yang memerlukan bantuan pembayaran balik setelah berakhir moratorium pinjaman/pembiayaan juga boleh menggunakan Maybank EzyQ untuk menjadualkan janji temu dengan penasihat kewangan bank.

Sebagai jangkaan permohonan tambahan, cawangan bank itu di seluruh negara (kecuali yang ada di Zon Merah dan ditutup sementara) akan tetap dibuka selewat 7.00 malam hingga 9 Oktober 2020.

Janji temu juga boleh dibuat untuk perkhidmatan pembukaan akaun, pemohonan dan penggantian kad debit, nasihat pinjaman dan pelaburan, perkhidmatan “Premier Wealth” dan perkhidmatan perbankan yang lain.- Bernama

See author's posts


Menteri Luar Australia adakan lawatan kerja ke Malaysia bermula Isnin

PUTRAJAYA: Menteri Luar Datuk Seri Dr Zambry Abdul Kadir akan menerima kunjungan rakan sejawatnya dari Australia Penny Wong sempena lawatan kerja dua hari beliau ke Malaysia bermula Isnin.

Kedua-dua menteri dijangka bertukar-tukar pandangan mengenai pelbagai isu yang menjadi kepentingan bersama termasuk ASEAN, Myanmar dan pakatan kerjasama tiga hala yang melibatkan Australia, United Kingdom, dan Amerika Syarikat (AUKUS).

Wong juga dijadual mengadakan kunjungan hormat ke atas Perdana Menteri Datuk Seri Anwar Ibrahim dan bertemu Menteri Ekonomi Rafizi Ramli serta menghadiri program-program yang telah diatur oleh Suruhanjaya Tinggi Australia di Kuala Lumpur, menurut kenyataan Kementerian Luar Malaysia (Wisma Putra).

Lawatan kerja ini mencerminkan komitmen tinggi kedua-dua negara untuk mengukuhkan lagi hubungan dan meneroka lebih banyak peluang kerjasama di bawah Kerjasama Strategik Komprehensif (CSP).

Kedua-dua pihak mempunyai kerjasama erat dalam pelbagai sektor termasuk pertahanan, sains dan teknologi, pendidikan, memerangi keganasan, perdagangan dan pelaburan, menurut kenyataan itu.

Pada 2023, Australia dijadual menghoskan Mesyuarat Pemimpin Tahunan (ALM) kedua dan Mesyuarat Menteri Luar Negeri (AFMM) kelima di bawah rangka CSP.

Jumlah dagangan dua hala antara kedua-dua negara pada 2022 meningkat dengan ketara sebanyak 55.4 peratus kepada RM88.65 bilion (US$20.05 bilion), menjadikan Australia sebagai rakan dagang ke-10 terbesar di peringkat global bagi Malaysia.

Wong dalam satu kenyataan berkata lawatannya ke Malaysia akan mengesahkan semula keutamaan bersama di bawah CSP.

“Saya berharap dapat mengadakan pertemuan dengan Anggota Kabinet yang baharu, termasuk Perdana Menteri, Menteri Luar dan Menteri Ekonomi.

“Mesyuarat ini akan memberi tumpuan kepada memajukan hubungan perdagangan dan ekonomi, kerjasama dalam pertahanan dan keselamatan serantau serta hubungan erat antara rakyat,” katanya.

Beliau berkata Australia komited untuk bekerjasama dengan Malaysia bagi menyokong peranan penting ASEAN terhadap keamanan dan keselamatan serantau.

Selepas lawatannya ke Malaysia, Wong dijadual berlepas ke India dan bertemu rakan sejawatnya ketika Mesyuarat Menteri Luar G20 di New Delhi.

Australia menyokong India selaku tuan rumah sidang kemuncak G20 dan mengalu-alukan agenda yang bercita-cita tinggi berorientasikan tindakan, bertemakan ‘One Earth, One Family, One Future’, katanya.

Tahun ini bakal menyaksikan perkembangan penting dalam hubungan dua hala Australia dengan India berikutan banyak lawatan peringkat tinggi peringkat menteri antara kedua-dua negara.

“Saya berharap dapat bekerjasama dengan rakan sejawatan tentang cara menangani cabaran antarabangsa, termasuk mengukuhkan sistem pelbagai hala, keselamatan makanan dan tenaga, serta bantuan kemanusiaan dan bantuan bencana,” katanya.

Semasa di New Delhi, beliau akan menghadiri Dialog Raisina 2023, forum utama India untuk menangani isu paling mencabar yang dihadapi komuniti serantau dan global. – Bernama

See author's posts


Lima sekeluarga maut pesawat terhempas

NEW YORK: Lima sekeluarga maut apabila pesawat dinaiki mereka terhempas di Georgia, menurut laporan media tempatan, semalam.

Keluarga terbabit dilaporkan sedang dalam perjalanan untuk menghadiri satu majlis pengebumian di Indiana dengan menaiki pesawat Piper 31T, ketika tragedi itu berlaku, lapor Agensi Anadolu.

Juruterbang yang juga pemilik pesawat itu, Larry Ray Pruitt, bersama isterinya dan tiga anak mereka terkorban dalam nahas berkenaan, kata pegawai. – Bernama

See author's posts


Sektor perkhidmatan merosot 8.7 peratus

KUALA LUMPUR: Prestasi sektor perkhidmatan pada suku ketiga 2021 merekodkan hasil sebanyak RM391.0 bilion atau pertumbuhan negatif 8.7 peratus tahun ke tahun, demikian menurut Jabatan Perangkaan Malaysia.

Menerusi Perangkaan Perkhidmatan Suku Tahunan, Suku Ketiga 2021, Ketua Perangkawan Datuk Seri Dr Mohd Uzir Mahidin berkata, penurunan itu disumbangkan oleh segmen perdagangan borong dan runcit, makanan dan minuman selain penginapan, yang susut 9.5 peratus kepada RM313.3 bilion.

Ini diikuti segmen kesihatan swasta, pendidikan swasta dan kesenian, hiburan dan rekreasi, yang turun 21.4 peratus kepada RM10.9 bilion.

“Perbandingan prestasi mengikut subsektor memperlihatkan subsektor perdagangan borong dan runcit mencatatkan kejatuhan yang tertinggi dengan penurunan sebanyak RM30.2 bilion atau 9.1 peratus tahun ke tahun.

“Ini diikuti oleh subsektor kesenian, hiburan dan rekreasi dan pengangkutan dan penyimpanan, masing-masing merosot 80.6 peratus atau dan 12.3 peratus kepada RM0.7 bilion dan RM21.3 bilion pada suku ketiga 2021,” kata Mohd Uzir.

Sementara itu, bagi perbandingan suku tahun ke suku tahun, jumlah hasil pada suku ketiga 2021 juga merosot 3.3 peratus dengan penurunan sebanyak RM13.5 bilion. Penurunan ini turut didorong oleh subsektor perdagangan borong dan runcit dan kesenian, hiburan dan rekreasi, masing-masing merosot 3.4 peratus dan 66.4 peratus.

Jumlah pekerja dalam sektor ini ialah 3.7 juta orang, turun sebanyak 32,334 orang atau 0.9 peratus tahun ke tahun.

Kejatuhan ini disumbangkan oleh subsektor makanan dan minuman dengan penurunan sebanyak 11,548 orang atau 1.4 peratus, diikuti subsektor kesenian, hiburan dan rekreasi yang susut sebanyak 8,176 orang atau 18.8 peratus.

“Bagaimanapun, jumlah pekerja meningkat 1.0 peratus suku tahun ke suku tahun atau meningkat sebanyak 34,663 orang berbanding suku tahun sebelumnya,” tambahnya.

Mohd Uzir berkata, gaji dan upah yang dibayar juga mencatatkan penurunan sebanyak RM630.8 juta, jatuh 2.6 peratus tahun ke tahun.

Penurunan itu disebabkan oleh penguncupan dalam subsektor pengangkutan dan penyimpanan, susut 7.9 peratus kepada RM2.3 bilion dan diiringi oleh subsektor maklumat dan komunikasi, menurun 7.7 peratus kepada RM2.1 bilion.

Bagi perbandingan suku tahun ke suku tahun, gaji dan upah mencatatkan peningkatan 1.8 peratus kepada RM24.1 bilion pada suku ketiga 2021.

“Prestasi sektor perkhidmatan yang lemah pada suku ketiga 2021 menunjukkan Malaysia masih bertarung dengan kesan pandemik Covid-19.

“Namun begitu, pelaksanaan Program Vaksinasi Kebangsaan yang giat dijalankan serta persediaan negara untuk menghadapi peralihan endemik Covid-19 dijangka dapat memulihkan ekonomi pada suku tahun akan datang, membolehkan lebih banyak aktiviti ekonomi beroperasi sepenuhnya,” katanya.

– Bernama

See author's posts


Tingkatkan kedudukan Pernas – MEDAC

KUALA LUMPUR: Kementerian Pembangunan Usahawan dan Koperasi (MEDAC) optimis bahawa penjenamaan semula Perbadanan Nasional Bhd, melibatkan pertukaran akronim dan logo daripada PNS kepada Pernas akan terus memperkukuhkan kedudukan agensi itu sebagai peneraju dalam pertumbuhan industri francais di Malaysia.

Menterinya Datuk Seri Dr. Wan Junaidi Tuanku Jaafar berkata, industri francais adalah salah satu sektor utama selain daripada koperasi dan usahawan perusahaan kecil dan sederhana (PKS) yang memberi impak yang ketara dan menyumbang kepada pertumbuhan Keluaran Dalam Negara Kasar (KDNK).

“Selain perniagaan francais, Pernas juga membangunkan usahawan PKS kepada francais yang berpatutan sehingga lebih banyak calon usahawan dapat menceburkan diri dalam perniagaan francais.

“Perniagaan francais dilihat sebagai model perniagaan pilihan bagi usahawan kerana perniagaan francais mempunyai sistem perniagaan mudah diikuti dan sangat berkesan dalam membangunakan usahawan tempatan.

“Saya yakin bahawa ia akan dapat mencapai sasaran MEDAC untuk melahirkan sebanuak 100 jutawan setahun dalam kalangan PKS,” katanya dalam satu kenyataan semalam.

Industri francais berkembang pada tahap positif dengan peningkatan nilai jualan tahunan sebanyak 17.3 peratus bersamaan dengan RM13.3 bilion berbanding RM11 bilion pada tahun 2019.

Setakat ini, sebanyak 1,077 syarikat francais telah didaftarkan dan daripada jumlah itu sebanyak 68 syarikat francais tempatan berjaya menembusi pasaran antarabangsa di 70 negara.

Sementara itu, Pengerusi Pernas, Datuk Zakaria Mohd Edris berkata sejak 2004 hingga sekarang, Pernas telah membiayai hampir RM1.3 bilion kepada lebih daripada 5,500 usahawan serta menciptakan lebih daripada 34,000 pekerjaan.

“Seiring dengan penjenamaan semula itu, Pernas akan terus membangunkan lebih banyak jenama francais tempatan secara agresif dengan pelancaran dua projek terbarunya iaitu Project Xcelerator dan Project ‘Be Your Own Boss (BYOB)’ pada awal tahun, ia akan menghasilkan lima usahawan francais tempatan dan 1,000 francaisi,” katanya.

Penjenamaan semula adalah salah satu strategi untuk memberikan gambaran lebih jelas kepada orang ramai mengenai peranan Pernas dalam industri francais dan seterusnya menangani masalah kekeliruan jenama dengan organisasi lain sebelum ini.

Penjenamaan semula itu memperkenalkan logo baharu dan warna lebih moden yang melambangkan sokongan yang diberikan oleh Pernas melalui usaha memperkasakan usahawan.

Pernas dan agensi di bawah MEDAC akan bergerak seiring dan menyokong aspirasi MEDAC untuk menjadikan keusahawanan dan koperasi sebagai agenda utama ke arah mewujudkan ekosistem keusahawanan yang kondusif dan inklusif. – Bernama

See author's posts


Pastikan Kerajaan Sarawak kekal stabil

MATU: Ahli parti tempatan telah dinasihati untuk bersiap sedia bagi menghadapi Pilihan Raya Negeri (PRN) akan datang.

Dalam membuat nasihat itu, Ahli Dewan Undangan Negeri (ADUN) Jemoreng Datuk Dr Juanda Jaya, berkata mereka harus bersiap mulai sekarang.

“Semua ahli parti mulai sekarang perlu bersiap sedia untuk memastikan Gabungan Parti Sarawak(GPS) terus kuat dan terus mantap dalam PRN akan datang, dan seterusnya mendapat mandat yang lebih besar daripada rakyat kepada kerajaan pimpinan YAB Ketua Menteri kita sekarang,” katanya.

Beliau berkata demikian ketika merasmikan Seminar Kepimpinan Komuniti N.44 Jemoreng yang telah diadakan di Dewan Masyarakat Pergau, Matu pada 24 Ogos lalu.

Tambahnya, mereka mahu Negeri Sarawak untuk kekal stabil dan terus mendapat sokongan yang tidak berbelah bagi dan kuat daripada rakyat.

“Senario stabil itu boleh mengelakkan pergolakan politik. Sebagaimana kita semua maklum kepimpinan YAB Ketua Menteri amat teserlah selepas mengambil alih tugas sebagai Ketua Menteri di mana hampir setiap hari turun padang ke seluruh pelusuk Negeri Sarawak untuk menyantuni rakyat atas dasar keperihatinan dan tanggungjawab,” tambahnya lagi.

Dr Juanda menyatakan bahawa GPS terus menjaga setiap kawasan dan memberi perhatian kepada rakyat tidak mengira agama, bangsa, kaum dan malahan fahaman politik.

“Bukan sesuatu yang mudah untuk membantu orang yang tidak suka dengan kita, namun rasa tanggungjawab kepada rakyat, semua rakyat dibantu contohnya melalui BKSS (Bantuan Khas Sarawakku Sayang) pada waktu ini,” kata beliua lagi.

Dr Juanda yang juga merupakan Ketua Cawangan Parti Pesaka Bumiputera Bersatu (PBB) Jemoreng, justeru menganggap seminar itu sebagai bertepatan dengan hasrat berkenaan.

“Terima kasih kepada Pegawai Tadbir Khas Unit Komunikasi Awam Sarawak (UKAS) Datu Takun Sunggah yang memberi taklimat pada program ini dan semua yang hadir pada seminar ini. Ia adalah bagi memberi pendedahan kepada ahli parti sebagai persediaan menghadapi PRN Sarawak yang akan datang,” ujarnya lagi.

Oleh HENRY B SIYU

See author's posts


MSL medan cari atlet pelapis

UNTUK ALBUM… Datuk Gerald Rentap Jabu sempat merakam gambar bersama pemain terlibat.

TIMBALAN Menteri Belia, Sukan Dan Pembangunan Usahawan Sarawak, Datuk Gerald Rentap Jabu menyifatkan, penganjuran Liga Sukan Malaysia (MSL) 2022 Peringkat Negeri Sarawak sebagai langkah yang amat tepat.Dengan imbuhan yang diperolehi dapat merancakkan lagi transformasi pembangunan sukan di negeri ini.“Saya percaya adanya program seperti ini (MSL)  akan memberi ruang untuk mengenal pasti bakat baharu yang berpotensi untuk diketengah ke peringkat lebih tinggi,” ujar RentapBeliau berkata demikian ketika berucap pada Majlis Perasmian Kejohanan Bola Jaring, Liga Sukan Malaysia (MSL) 2022 Peringkat Negeri Sarawak di Arena Tuanku Haji Bujang, Universiti Malaysia Sarawak (UNIMAS) Kota Samarahan semalam.Menurut Rentap, mengambil kira adanya penglibatan golongan remaja dan belia mewakili pasukan masing-masing.“Secara tidak langsung, ia pendekatan terbaik kepada Sarawak dalam menyedia atlet pelapis bagi menghadapi pelbagai kejohanan berprestij,” tambah beliau lagi.Dalam pada itu, Rentap yang juga Ahli Dewan Undangan Negeri (ADUN) Layar menggesa pemain terlibat dengan kejohanam itu sentiasa fokus bagi memastikan keputusan terbaik dapat diperolehi.“Kita percaya semua pemain terlibat akan cuba menampil aksi terbaik masing-masing dalam usaha mencetak kemenangan,” jelas beliau lagi.Kejohanan terbabit berlangsung dua hari dan pasukan yang bertanding mewakili bahagian seperti Kuching, Samarahan, Serian, Sri Aman, Betong, Sibu, Mukah, Bintulu, Miri dan Limbang.Hadir sama pada majlis itu, Timbalan Pengarah Jabatan Belia & Sukan (JBS) Negeri Sarawak, Ronnie Boniface Nugi dan PengarahArena Tun Tuanku Haji Bujang, UNIMAS, Zambari Haji Baijuri.

Oleh FATIN SHAHREZA

See author's posts


Indonesia guna boneka dalam pengajaran

DIDIK… Bekas guru, Samsudin mengajar kanak-kanak mengenai pemuliharaan haiwan dengan boneka kadbod di kampung Cemara Kulon di Indramayu, Indonesia. Samsudin mendidik anak-anak muda tentang nasib Badak Jawa yang terancam kritikal dengan menggunakan boneka di atas kayu, ekspresi lucu dan suara bagi menyebarkan mesej pemuliharaan mamalia yang paling jarang di muka bumi itu. • Foto AFP

INDRAMAYU: Di sebuah perkampungan nelayan kecil di Indonesia, seorang lelaki dengan kepala badak sumbu palsu bertenggek di atasnya membuat persembahan boneka untuk sekumpulan kanak-kanak yang bersemangat.

Bekas guru Samsudin sedang mendidik anak-anak tentang nasib badak Jawa yang terancam (spesies paling jarang di dunia) menggunakan figura kadbod, ekspresi lucu dan suara untuk menyebarkan mesej pemuliharaannya satu demi satu.

Lelaki berusia 50 tahun itu meminta kanak-kanak di kampung Indramayu, Jawa Barat meniru haiwan itu dan mengajar mereka kepentingan menjaga hutan dan hidupan liar yang unik.

“Saya mahu mereka tahu badak sumbu memerlukan hutan yang bersih dan manusia bukanlah satu-satunya makhluk di bumi.

“Saya mahu kanak-kanak mencintai alam semula jadi dan membesar menjadi orang yang sedar dan mengambil berat tentang sumber semula jadi kita.” katanya.

Badak Jawa merupakan mamalia bertanduk satu yang boleh mencapai berat sehingga dua tan dan mempunyai lipatan kulit longgar yang menyerupai penyaduran perisai yang pernah berjumlah ribuan di seluruh Asia Tenggara.

Tetapi, populasi Badak Jawa kini terjejas teruk oleh pemburuan haram yang berleluasa dan pencerobohan manusia di habitat mereka.

Selepas bertahun-tahun kemerosotan populasi, dipercayai hanya tinggal 75 ekor mamalia itu di kawasan perlindungan Ujung Kulon, habitat liar terakhir Badak Jawa yang tinggal di hujung paling barat Pulau Jawa.

‘Sebelum terlambat’

Samsudin, yang seperti kebanyakan rakyat Indonesia hanya menggunakan satu nama, memutuskan untuk menumpukan masanya untuk pemuliharaan Badak Jawa dan spesies terancam lain pada 2014 selepas mengetahui keadaan genting mereka.

Sejak itu, dia mengembara ke seluruh nusantara dengan basikal tua, membuat persembahan boneka percuma di perhentian di sepanjang jalan untuk mengajar kanak-kanak tentang haiwan.

“Saya mahu mereka tahu tentang badak sebelum terlambat. Saya tidak mahu mereka hanya melihat badak daripada buku teks atau filem kartun,” kata Samsudin.

Samsudin membuat bonekanya daripada kadbod kerana ia mudah didapati dan kerana dia menentang penggunaan kulit yang digunakan dalam pertunjukan teater boneka tradisional Jawa atas sebab pemuliharaan.

Jelasnya, penggunaan penceritaan visual menjadikan mesej lebih mudah dihadam oleh kanak-kanak dan mewujudkan ikatan yang lebih kukuh antara dia dan penonton mudanya.

“Kanak-kanak mempunyai daya tumpuan yang singkat, saya perlu kreatif untuk mengalih perhatian mereka daripada gajet mereka,” katanya.

Pemuliharaan badak sumbu adalah amat sukar kerana tempoh kehamilan yang panjang dan kecenderungan mereka untuk berkeliaran, yang sering menyebabkan jantan dan betina dipisahkan semasa tempoh mengawan.

Samsudin juga bertekad untuk mencabar gambaran kartun badak sumbu sebagai pemalas dan bisu.

“Badak sumbu sangat pemalu dan mereka mempunyai rupa yang luar biasa, tetapi hanya tinggal segelintir daripadanya di dunia, jadi saya mahu menaikkan imej mereka dan menjadikan mereka makhluk yang istimewa dan bijak,” katanya.

‘Ikuti jejak saya’

Selepas Covid-19 menutup tirai buat sementara waktu, Samsudin kini kembali ke jalan raya membuat persembahan untuk kanak-kanak.

Pertunjukannya membawakan Badak Jawa sebagai watak utama dengan seekor kera dan Harimau Sumatera sebagai teman sampingan dan seorang pemburu sebagai penjahat.

Salah seorang penonton yang gembira ialah Gelar Dwi Titar Syahputro, seorang pelajar sekolah rendah yang menonton wayang kulit bersama rakan-rakannya.

“Ia menyeronokkan dan kelakar. Saya belajar sesuatu yang baru. Cerita itu memberitahu saya untuk tidak membuang sampah dan berjanji untuk menjaga alam semula jadi,” kata Syahputro.

Samsudin mahu penonton mudanya mencontohinya suatu hari nanti, menyertai misinya untuk menyebarkan kesedaran tentang alam sekitar melalui cerita rakyat.

“Saya harap antara ratusan kanak-kanak yang saya temui, seorang atau dua akan mengikut jejak saya dan menyertai saya untuk menyebarkan mesej tentang pemuliharaan,” katanya. -AFP

See author's posts


Sokong penuh calon GPS – Uggah

KANOWIT: Pengundi di kawasan Dewan Undangan Negeri (DUN) Machan digesa supaya memberikan sokongan penuh kepada calon Gabungan Parti Sarawak (GPS), Allan Siden Gramong pada Pilihan Raya Negeri Ke-12 (PRN-12) Sarawak ini.

Timbalan Ketua Menteri, Datuk Amar Douglas Uggah Embas berkata, Allan masih memerlukan lebih masa untuk melaksanakan projek bernilai sekitar RM100 juta secara berkesan daripada Agensi Pembangunan Ulu Rajang (URDA).

“Daerah Kanowit telah dimasukkan ke dalam kawasan URDA. Allan bersama pemimpin lain di daerah ini bertanggungjawab mendapatkan URDA untuk memasukkan Kanowit,” jelasnya ketika berucap merasmikan Program AgriCOP Khas N.53 Machan di Rumah Jarau Jenggut, Menalun, Poi di sini, semalam.

Menurutnya, Kerajaan GPS di bawah pimpinan Datuk Patinggi Tan Sri Abang Johari Tun Openg amat prihatin terhadap kebajikan rakyat, terutamanya penduduk luar bandar.

“Pembentukan URDA dan agensi pembangunan wilayah seumpamanya adalah bukti keprihatinan Kerajaan GPS.

“Memang wajar rakyat membalas dengan menyerahkan semua kerusi mereka kepada GPS,”ujarnya.

Selain URDA, katanya, kementerian dan agensi kerajaan lain juga mempunyai program mereka sendiri.

“Secara keseluruhannya, kami mempunyai kira-kira RM250 juta projek termasuk infrastruktur dan kemudahan di sini, ini adalah jumlah yang sangat besar.

“Oleh itu, kita harus memberikan sokongan kepada Allan demi untuk memudahkan pelaksanaan projek pembangunan.

“Projek ini akan banyak mengubah landskap dan ekonomi tempatan, akan ada peluang untuk semua orang,” jelasnya.

Oleh AKUN GIMAN

See author's posts


Herman lakar gelaran ketiga PGA AS

JIM Herman melakukan eagle dan tujuh birdie untuk mencatat tujuh bawah par 63 semalam untuk meraih gelaran Jelajah PGA AS ketiga beliau di Kejohanan Wyndham di Greensboro, Carolina Utara.

Herman menyusuli catatan terendah 61 sepanjang karier beliau dengan satu lagi usaha berkilauan di Sedgefield Country Club, di mana catatan 219 di bawah par 259 memberikannya kemenangan satu pukulan ke atas bekas juara Piala FedEx, Billy Horschel.

Herman melakukan apa yang beliau tinggalkan pada hari Sabtu dengan melakukan birdie 29 kaki di lubang pertama, diikuti dengan birdie di lubang empat dan eagle 60 kaki di lubang lima.

Setelah satu-satunya bogey di lubang enam, dia terus melakukan birdie 14-kaki di lubang 14 dan satu lagi birdie di lubang 13.

Satu lagi birdie di par lima lubang 15 membawanya kepada 20 bawah par.

Tetapi Horschel, yang juga turut melakukan eagle di lubang lima, melakukan birdie kelima beliau di pusingan di lubang 15 untuk mencatat 21 bawah par.

Herman bejaya mendahului dengan melakukan birdie tiga kaki di lubang 17 ketika Horschel mencatat bogey di lubang 16.

Horschel kelihatan seperti boleh melakukan birdie di lubang 12 dan dua lubang terakhir tetapi gagal.

Herman menambah gelaran ketiga daripada dua kejohanan yang dimenanginya di Terbuka Houston 2016 dan Kejohanan Barbasol 2019.

Tetapi apa yang pasti dia tidak menjangka mampu mencatat kemenangan setelah hujung minggu yang sukar di Kejuaraan PGA di Harding Park minggu lalu – atau setelah dia perlu melakukan tiga birdie daripada empat lubang terakhirnya di Sedgefield pada hari Jumaat hanya untuk melepasi cut.

Horschel, yang menyingkirkan Rory McIlroy untuk memenangi Kejuaraan Jelajah 2014 dan merangkul gelaran Piala FedEx tahun itu, mengejar gelaran keenam sepanjang karier beliau.

Pendahulu semalam Kim Si-woo dari Korea Selatan, yang memburu gelaran jelajah ketiga setelah memenangi Wyndham 2016 dan Kejuaraan Pemain 2017, mencatat menyamai par 70 untuk berkongsi tempat ketiga dengan 262 pukulan bersama pemain dari Amerika Syarikat, Kevin Kisner, Webb Simpson dan Doc Redman.

Kisner melakukan 64, Simpson menamatkan pusingan akhir dengan 65 dan Redman mencatat 68. – AFP

See author's posts


Syed Saddiq digesa mohon maaf secara terbuka ￼

JOHOR BAHRU: Barisan Nasional (BN) Johor mendesak Presiden Parti Ikatan Demokratik Malaysia (MUDA) Syed Saddiq Syed Abdul Rahman meminta maaf secara terbuka kepada UMNO dan BN atas tuduhan melulunya terhadap parti serta gabungan itu susulan ceramahnya di Muar, Ahad lepas.

Pengarah Operasi Pilihan Raya Umum BN Johor, Datuk Onn Hafiz Ghazi berkata Syed Saddiq tanpa usul periksa, bukti dan saksi telah membuat fitnah dengan menuduh UMNO dan BN mencetuskan kekecohan pada ceramah tersebut.

“Saya mengamati secara teliti apa yang dikatakan oleh Syed Saddiq dalam sebuah video yang tular semalam.

“Selaku Pengarah Operasi Pilihan Raya Umum BN Johor, saya menafikan sekeras-kerasnya tuduhan melampau Syed Saddiq yang seolah-olah ingin memberikan imej buruk kepada UMNO dan BN,” kata Onn Hafiz menerusi hantaran di Facebook rasmi beliau hari ini.

Menteri Besar Johor itu berkata, Syed Saddiq perlu meminta maaf dan bertanggungjawab atas tuduhan melulu dan provokasi yang bertujuan menimbulkan perasaan benci rakyat terhadap UMNO dan BN.

“Hentikan politik tidak matang! Saya mendesak beliau (Syed Saddiq) untuk meminta maaf kepada orang UMNO dan BN secara terbuka dengan kadar yang segera,” katanya.

Kekecohan berlaku apabila kira-kira 30 individu tidak dikenali muncul pada program Ceramah Mega Muar anjuran MUDA yang dipercayai mencemuh dan melakukan kekecohan hampir tiga minit ketika Syed Saddiq menyampaikan ucapan.

Kumpulan individu berkenaan didakwa menjerit ‘penipu’ ketika Syed Saddiq bercakap mengenai bantuan yang disalurkannya sebelum ini sehingga ceramahnya terganggu. – Bernama

See author's posts


GPS yakin menang di Serian

SERIAN: Gabungan Parti Sarawak (GPS) yakin akan memenangi kerusi di kawasan Parlimen Serian pada Pilihan Raya Umum (PRU) ke-15 kali ini..

Timbalan Presiden Parti Rakyat Bersatu Sarawak (SUPP), Datuk Seri Richard Riot Jaem berkata, untuk di kawasan Serian, GPS akan bertembung dengan tiga lawan iaitu calon dari Parti Sarawak Bersatu (PSB), Elsiy Tinggang , Parti Tindakan Demokratik (DAP), Learry Jabol dan Bebas iaitu Alim Impira.

“Kami yakin GPS akan menang kerusi di kawasan Serian dan biarlah rakyat di kawasan ini yang menentukan.

“ Ini lebih-lebih lagi saya dibantu oleh Ahli Undangan Negeri (ADUN) Tebedu, Bukit Semuja dan Kedup.

“Jadi saya yakin melalui tiga ADUN di belakang saya, kami yakin dapat memenangi kerusi di Parlimen ini.

“Malah, banyak perkara yang saya ingin bangunkan untuk kawasan Serian,” katanya.

Beliau berkata demikian semasa ditemui pemberita ketika penamaan calon kawasan Serian bertempat di Pusat Pentadbiran Kerajaan Sarawak Bahagian Serian, kelmarin.

Malah, beliau akan memfokuskan kepada talian internet jika mendapat mandat daripada rakyat nanti.

“Selain itu, saya juga berharap agar lebih banyak sekolah dibina baharu terutamanya Sekolah Menengah Kebangsaan (SMK) Serian No. 2 dan Sekolah Kebangsaan (SK) Sri Sadong serta  mengembangkan laluan satu lorong Serian-Tebedu kepada empat lorong,” katanya.

Mengulas lanjut mengenai menaik taraf Kompleks Imigresen, Kastam dan Kuarantin dan Keselamatan (ICQS) Tebedu kepada status antarabangsa, beliau menjelaskan ia adalah penting untuk menghubungkannya dengan Kalimantan.

“Pusat ICQS Tebedu adalah satu-satunya pintu masuk antarabangsa antara Malaysia dan Indonesia melalui darat iaitu Tebedu.

“Saya mahu yang sekarang bukan sahaja dinaik taraf, tetapi mahukan kompleks yang baharu,” katanya.

“Mengenai keselamatan di sempadan itu, kita tidak seharusnya mengharapkan agensi-agensi penguatkuasaan semata-mata malah penduduk berhampiran perlu memainkan peranan yang penting.

“Hal ini kerana, kita tidak mengharapkan polis semata-mata,” katanya.

See author's posts


Jangka peningkatan jika pengecualian SST diteruskan

BERUPAYA MENINGKAT… Pengecualian SST akan berakhir pada 30 Jun 2022. Kemerosotan permintaan dijangka berlaku selepas pengecualian SST berakhir, selain penurunan jualan yang ketara. Bagaimanapun, TIV bagi separuh kedua tahun ini akan disokong dengan pelancaran model terkenal baharu seperti penggantian Perodua Alza, Honda HR-V, Toyota Vios, serta sejumlah model yang kurang terkenal.

KUALA LUMPUR: RAM Ratings Services Bhd mengunjurkan jumlah keseluruhan industri (TIV) bagi sektor automotif pada 2022 berupaya meningkat sehingga kira-kira 630,000 unit jika pengecualian Cukai Jualan dan Perkhidmatan (SST) dilanjutkan.

Pakar penarafan RAM Ratings, Ben Inn berharap kerajaan akan melanjutkan pengecualian SST yang dijangka meneruskan struktur semasanya atau pada kadar yang direndahkan seperti 50 peratus, 25 peratus dan sifar peratus.

Beliau berkata, kemerosotan permintaan dijangka berlaku selepas pengecualian SST berakhir, selain penurunan jualan yang ketara.

“Bagaimanapun, TIV bagi separuh kedua tahun ini akan disokong dengan pelancaran model terkenal baharu seperti penggantian Perodua Alza, Honda HR-V, Toyota Vios, serta sejumlah model yang kurang terkenal,” katanya dalam webinar bertajuk ‘RAM Insight Series: Malaysian Automotive Sector – Has the Worst Passed and What’s Next?’ baru-baru  ini.

Selain itu, beliau berkata, jualan dijangka masih disokong oleh tempahan yang dibuat pada separuh pertama berikutan tempahan baharu yang mencatatkan peningkatan ketika promosi akhir tahun.

“Kami berpendapat kemerosotan permintaan menjadi lebih buruk untuk kereta berharga di bawah RM100,000, manakala segmen premium kurang terjejas kerana segmen ini menikmati bebas cukai untuk kenderaan elektrik walaupun banyak model mempunyai (bekalan) terhad,” katanya.

Beliau berkata, harga kereta dijangka terus meningkat dan tidak dapat dielakkan akibat kos bahan mentah, alat ganti dan logistik yang lebih tinggi, serta kelemahan ringgit.

“Permintaan kereta daripada pengguna akan turut terjejas akibat inflasi yang lebih tinggi, kebimbangan mengenai ekonomi, pembiayaan yang lebih ketat dan kos pemilikan kereta yang meningkat susulan kenaikan kadar faedah dan rasionalisasi subsidi bahan mentah.

“Dengan mempertimbangkan semua aspek, kami percaya TIV berjumlah 600,000 unit pada 2022 adalah munasabah, bagaimanapun (ia) bergantung kepada adanya alat ganti yang penting dan pekerja asing,” katanya.

Pada awal Januari lepas, Persatuan Automotif Malaysia (MAA) meramalkan pertumbuhan TIV sebanyak 17.9 peratus kepada 600,000 unit pada tahun ini berbanding 508,911 unit pada 2021.

Mengenai prospek pada tahun depan, beliau berkata, TIV pada 2023 akan berkurangan sehingga lima peratus tahun ke tahun, dijejaskan oleh kenaikan kos pemilikan kereta dan kos sara hidup serta pertumbuhan ekonomi yang tidak menentu.

“Beberapa cabaran yang berlaku sejak 2022 dijangka berterusan sehingga 2023 seperti kenaikan harga kereta, pembiayaan yang dijangka lebih ketat, peningkatan kos hidup, kebimbangan mengenai pertumbuhan ekonomi, kelembapan ringgit dan kos pemilikan kereta yang lebih tinggi,” katanya. – Bernama

See author's posts


Lima pertubuhan terima dana MRP RM45,000

MARUDI : Sejumlah RM45,000 peruntukan Projek Kecil Luar Bandar (MRP ) diagihkan kepada lima pertubuhan dan Jawatankuasa Kemajuan dan Keselamatan Kampung (JKKK) oleh Menteri Muda Kerajaan Tempatan Datu Penguang  Manggil, semalam.

Penyerahan cek MRP tersebut disempurnakan di bilik VIP, Dewan Suarah Marudi  dan antara  pertubuhan yang menerima termasuklah Masjid As-Salam Marudi (RM10,000 ),  Urusetia Saudara Kita Marudi ( RM5,000 ), Eng Hui Methodist Church ( RM10,000 ), JKKK Rumah Nyegang Sungai Temiang    ( R10,000) dan JKKK Rumah James Ansi Sungai Buloh.

Penguang yang juga Ahli Dewan Undangan Negeri Marudi berharap jumlah peruntukan MRP yang disalurkan ini dapat membantu mereka dalam menjalankan aktiviti atau projek kecil masing-masing.

Beliau berharap peruntukan tersebut dapat digunakan dengan sebaik-baiknya untuk melancarkan projek atau aktiviti yang telah dirancang.Sementara itu beliau turut menyerahkan baucar pakaian sekolah Yayasan Sarawak kepada 218 pelajar daerah Marudi kepada 17 buah sekolah rendah.

Sekolah-sekolah yang menerima baucar pakaian berkenaan ialah SJKC Chung Hua Marudi

( 15 orang ), SJKC Hua Nam ( 7 ), SJK Sungai Jaong ( 19), SK Batu Bungan (10), SK Benawa ( 5), SK Good Shepherd ( 23 ), SK Dato Sharif Hamid ( 45 ), SK Kuala Tutoh ( 3), SK Long Lenei ( 12 ), SK Long Panai ( 10 ), SK Poyut ( 31 ), SK Rumah Gudang ( 6 ), SK Sungai Setapang ( 6 ), SK Sg Brit ( 7 ), SK Lubok Nibong ( 7 ), SK Pengelyan ( 6 ) dan SK Penghulu Baya Mallang ( 6 ).

Baucar tersebut diserahkan kepada Penolong Pegawai Pendidikan Daerah Baram, Cikgu Parish Lawai.

Hadir sama Pegawai Daerah Marudi Norlela Ulis dan para Ketua Masyarakat setempat.

Oleh JIKU JUGUONG

See author's posts


Perlu kerjasama semua pihak

SIBU: Segenap lapisan rakyat di negeri ini diseru supaya memberikan kerjasama untuk memastikan kelancaran program suntikan vaksin Covid-19.

Menteri Kerajaan Tempatan dan Perumahan, Dato Sri Dr. Sim Kui Hian berkata, rakyat harus berganding bahu untuk memutuskan rantaian pandemik Covid-19.

“Penduduk di Sibu dan Kuching adalah antara yang terawal akan mendapat suntikan vaksin Covid-19 yang dijadualkan pada 27 Febuari ini. Keputusan ini dilakukan berikutan jumlah kes positif di Sibu yang masih meningkat.

“Pelancaran vaksin akan dilakukan serentak di Kuching dan Sibu kerana kita menyedari Sibu juga adalah kawasan berisiko tinggi,” jelasnya, pada sesi Facebook Live bersama Pengerusi Parti Rakyat Bersatu Sarawak (SUPP) Dudong, Wong Ching Yong petang semalam.

Katanya, Kerajaan Sarawak akan melihat kepada faktor kebolehcapaian untuk mendapatkan vaksin sebanyak mungkin.

“Penerimaan orang ramai untuk mendapatkan sekurang-kurangnya 70 peratus orang diberi vaksin agar dapat mewujudkan imunisasi berkumpulan dan bantuan yang diperlukan untuk memastikan orang ramai boleh mendapat vaksinasi,” ujarnya.

Dr. Sim menjelaskan, sebahagian besar fasa vaksinasi pertama akan diberikan kepada barisan depan akan dilakukan di klinik dan hospital, manakala fasa kedua vaksinasi akan dilakukan di hospital swasta dan klinik swasta.

“Program suntikan vaksin ini akan dibahagikan kepada beberapa fasa atau peringkat. Yang pertama kepada petugas barisan hadapan, diikuti warga emas yang berisiko tinggi dan warganegara berusia 18 tahun dan ke atas.

“Pada akhir bulan Mac, orang awam akan mulai diberi vaksin, jadi itulah mengapa kita tidak ingin orang hanya datang ke hospital atau klinik kerajaan tetapi semua hospital dan klinik swasta akan mendapat bahagian mereka,” ujarnya lagi.

Turut menyertai sesi Facebook Live tersebut ialah Pengerusi Majlis Perubatan Malaysia (MMC) Cawangan Sibu, Dr. Wong Chya Wei.

Oleh AKUN GIMAN

See author's posts


Politik Kompromi PRS: Demi PRU-15

SEJAK Pilihan Raya Negeri Sarawak 2016, PRS Berjaya mendominasi kerusi yang dipertandingkan dengan memenangi 11 kerusi DUN.

PARTI Rakyat Sarawak (PRS) adalah parti berteraskan etnik Iban yang diasaskan oleh TanSri James Jemut Masing dan turut dibantu oleh Sng Chee Hua. Meskipun diasaskan pada 2004, namun banyak sejarah konflik berlaku dalam kepimpinan tersebut. Konflik terbesar ialah penyingkiran Sng Chee Hua dan Larry Sng Wei Shun daripada PRS.

Pergolakan ini berlaku akibat persaingan kuasa dan pengaruh masing-masing yang mahu menentukan hala tuju parti dan menguasai parti tersebut. Akibatnya, kumpulan Sng Chee Hua dan Larry Sng terkeluar daripada PRS. Krisis ini berlarutan dan menjadikan persaingan pengaruh di kawasan-kawasan yang diwakili PRS. Sejak Pilihan Raya Negeri Sarawak 2016, PRS Berjaya mendominasi kerusi yang dipertandingkan dengan memenangi 11 kerusi DUN. Begitu juga pada PRN Sarawak 2021 membuktikan PRS berjaya mengekalkan kuasa mereka.

Namun berlainan dengan kerusi parlimen, PRS gagal dalam dua kerusi yang dipertandingkan pada pilihan raya umum lalu. Lanjutan daripada itu, terdapat seorang ahli parlimen Sri Aman pula melompat parti. Sebab itu, formula dalam PRS menjelang pilihan raya umum yang akan diadakan pada bila-bila masa adalah untuk memastikan politik kompromi berlaku.

Dengankata lain, semua ahli dan pemimpin PRS perlu kemenangan parti terlebih dahulu dan mengenepikan sebarang persaingan dalam perebutan jawatan dalam parti.

Formula Menang

Bagi memenangi pada PRU akan datang maka, semua pimpinan dan akar umbi PRS Bersatu padu dan melupakan dahulu pemilihan parti.

Hal ini kerana PRU akan datang sangat kritikal kepada PRS kerana bakal menentukan jangka hayat parti tersebut dan memastikan kelangsungan parti tersebut terus bertapak kukuh. Maka, sekiranya mereka kuat dan menang semua kerusi parlimen yang dipertandingkan, maka PRS akan lebih dihormati oleh komponen dalam dan luar PRS. Sudah pasti, jawatan Timbalan Menteri atau Menteri akan bertambah jika mereka memenangi semua kerusi yang dipertandingkan nanti.

Atas semangat tersebut, Datuk John Sikie Tayai membuat keputusan tidak meneruskan keputusan untuk bertanding presiden walaupun kedudukan John Sikie dalam pentadbiran Kerajaan Sarawak sangat tinggi khususnya apabila ahli DUN Kakus dilantik sebagai Menteri di Jabatan Ketua Menteri. Jawatan Menteri penuh tersebut adalah satu-satu jawatan tertinggi yang disandang oleh pemimpin PRS dalam Kabinet Sarawak. Sudah tentu berdasarkan logik politik, John Sikie wajar bertanding presiden berdasarkan senioriti jawatan dalam kerajaan.

Persaingan Joseph Salang

Pemangku Presiden PRS pula, iaitu Joseph Salang pula tidak ada jawatan dalam kerajaan, malah pernah tewas pada Pilihan Raya Umum 2018 di Parlimen Julau. Larry Sng menewaskan Joseph Salang dengan memperoleh 55 peratus undi manakala Salang mendapat 45 peratus undi. Berdasarkan situasi ini, Joseph Salang dilihat kurang kelebihan berbanding kedudukan politik John Sikie. Tidak hairanlah, penyokong-penyokong John Sikie di peringkat akar umbi mahukan Sikie bertanding jawatan Presiden sesuai dengan jawatan tinggi dalam kerajaan. Namun dari satu aspek, Salang sebelum ini adalah Timbalan Presiden PRS, sudah tentu beliau paling layak memangku dan mengambil alih peranan Presiden.

Bagi mengelak konflik tercetus dan dibimbangi akan memberikan kesan terhadap prestasi parti, maka Majlis Tertinggi Parti Rakyat Sarawak (PRS) telah bersetuju dan bersepakat untuk mengenepikan keperluan mengadakan pemilihan pada Persidangan PerwakilanTigaTahunan (TDC) kali ini. Menurut Setiausaha Agung PRS, Datuk Janang Bungsu persetujuan ini dicapai bagi memelihara kepentingan perpaduan dan keseimbangan dalam parti. Bagi menjernihkan suasana pujian diberikan kepada kedua-dua pemimpin politik tersebut yang secara rela melakukan pengorbanan besar bagi mengukuhkan parti. Selaku Naib Presiden PRS Datuk John Sikie tentulah mempunyai cita-cita politik manakala bagi Pemangku Presiden, Datuk Joseph Salang sudah pasti mahu melangkah ke satu langkah lagi sebagai presiden. Dalam mahu menstabilkan parti dan memastikan PRS tidak berpecah, maka Sikie menunjukkan sikap jiwa besar dan jadi teladan apabila menarik diri bertanding jawatan sebagai Presiden walaupun telah menerima banyak pencalonan untuk bertanding jawatan Presiden parti. Pada masa yang sama, dikekalkan dalam jawatan Presiden untuk memastikan terdapat semak dan imbang dalam parti. Maka, tidak adalah pertandingan berlangsung kerana PRS melihat ada agenda yang lebih penting kepada parti tersebut. Difahamkan juga kesepakatan tersebut juga direstui oleh Pengerusi GPS, iaitu Tan Sri Datuk Patinggi Abang Johari Tun Openg yang mahukan GPS menang besar pada pilihan raya umum dan elak perpecahan dalaman parti. Langkah ini penting untuk memastikan suara GPS di dewan rakyat semakin kuat, dan mendapat tempat dan sokongan dalam parlimen negara.

Tiada Pertandingan Semua Peringkat

Pada Persidangan perwakilan Tritahunan parti itu juga tidak ada pertandingan pada semua jawatan dalam parti PRS dan keputusan ini merupakan keputusan Majlis Tertinggi Parti Rakyat Sarawak (MKT) PRS dan kesemua ahli dan pimpinan parti akur terhadap keputusan tersebut. Hanya Joseph Salang menang tanpa bertanding apabila Naib Presiden Datuk John Sikie menarik diri daripada mencabar beliau sebagaimana persetujuan dalam MajlisTertinggi Parti. Selain itu, MKT PRS juga telah membuat keputusan Salang mengambil alihjawatan presiden untuk tempoh tiga tahun atau sepenggal dan selepas itu barulah mana-mana ahli parti boleh bertanding mana-mana jawatan mereka hasratkan nanti.

Rasionalnya ialah jika diadakan pemilihan parti menjelang PRU maka ia boleh membawa kepada perpecahan parti apabila berlakunya persaingan jawatan akan berlakunya berpuak- puak sesama mereka, mempunyai kem-kem tertentu, klik dan apabila kalah ada yang merajuk, marah, kecewa, protes, sabotaj hingga terbawa-bawa dalam pilihan raya umum. Yang kalah juga akan sabotaj, protes dan juga ditarik oleh parti lain. Jadi kesemua ini akan melemahkan parti. Sebenarnya inilah juga dielakkan oleh parti besar lain seperti UMNO hingga akan meminda perlembagaan parti dalam masa terdekat ini agar pemilihan parti hanya akan diadakan selepas pilihan raya bagi elak timbulnya perpecahan dalaman parti.

Maka keputusan dan tindakan MKT PRS yang mengumumkan tidak ada pemilihan parti adalah tepat bagi mengelakkan perpecahan dalaman PRS. Sebaliknya menumpukan perhatian sepenuhnya pada pilihan raya umum yang dijangka dalam masa terdekat pada tahun ini. Ternyata langkah memastikan kemenangan PRS pada PRU akan datang lebih penting daripada berebut jawatan. Apalah gunanya menjadi presiden parti atau naib presiden jika parti kalah pada pilihan raya akibat daripada perpecahan dalam pemilihan parti.

Sudah tentu, pada masa yang sama ini situasi menyebabkan ahli akar umbi PRS terpaksa menunggu masa yang lama untuk menukar kepimpinan mereka. Ia tidak kurang penting juga untuk memastikan kepimpinan baharu akan terserlah muka-muka baharu, idea baru, gagasan hala tuju baru dikemukakan pada pilihan raya akan datang jika pemilihan diadakan. Jika tidak muka yang sama dan lama akan bertanding, dan akan terus mengekalkan kuasa mereka. Demikian pro dan kontra penangguhan pemilihan parti sebelum atau selepas pilihan raya umum.

PROFESOR Madya Dr Awang Azman Awang Pawi ialah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


Miri dilanda banjir kilat

MIRI: Hujan lebat hampir dua jam melanda sekitar bandar raya ini menyebabkan beberapa kawasan terjejas selepas dilanda banjir kilat, semalam.

Hujan yang turut bermula sekitar 1.30 petang itu menyebabkan Balai Bomba dan Penyelamat Miri Sentral, Jalan Miri-Pujut, Jalan Miri-Bintulu, Bulatan Saberkas dan Jalan Pos dinaiki air.

Beberapa kenderaan turut dilihat bergerak perlahan melalui laluan jalan raya yang ditakungi air terutamanya di Jalan Miri-Pujut.

Keadaan bagaimanapun kembali terkawal selepas air mula surut sekitar 4.00 petang.

Oleh Liong Chai Ling

See author's posts


Belum ada kes peniaga naik harga barang kawalan

KUCHING: Belum ada kes peniaga menaikkan harga barangan kawalan di negeri ini menjelang perayaan Tahun Baharu Cina.

Pengarah Kementerian Perdagangan Dalam Negeri dan Kos Sara Hidup (KPDN) Sarawak, Matthew Dominic Barin berkata pihaknya akan terus memantau keadaan

“Setakat ini tiada kes melibatkan pelanggaran peniaga semasa Skim Harga Maksimum Musim Perayaan (SHMMP) Tahun Baharu Cina 2023 dikuatkuasakan dari 15 hingga 29 Januari ini.

“Pemeriksaan akan diteruskan untuk memastikan pematuhan oleh peniaga dalam menangani kenaikan harga serta menstabilkan harga barangan keperluan di samping memastikan keberadaan bekalan di pasaran.

“Harga kawalan sempena perayaan itubagi tempoh 15 hari iaitu tujuh hari sebelum perayaan, sehari semasa perayaan dan tujuh hari selepas perayaan, melibatkan lapan jenis barangan yang dikawal harga.

“Antaranya ialah ikan bawal putih (berat antara 200gram hingga 400gram seekor), udang putih (berat antara 41 ekor hingga 60 ekor sekilogram), bawang putih (China) dan ubi kentang import (China).

“Selain itu, kobis bulat import (Indonesia dan China tidak termasuk Beijing), babi hidup (kawalan di peringkat ladang sahaja), daging babi (perut) dan daging babi (daging dan lemak).

“Harga kawalan bagi ayam dan telur telah diwartakan melalui Penentuan Harga Maksimum Ayam dan Telur yang telah berkuatkuasa pada 12 Oktober 2022,” katanya.

Beliau berkata demikian pada sidang media selepas menjalankan pemeriksaan SHMMP Tahun Baru Cina 2023 di Boulevard Hypermarket, di sini hari ini.

Katanya, sebanyak 4,953 pemeriksaan dijalankan ke atas premis perniagaan di seluruh negeri ini sejak 1 Januari lalu.

Beliau berkata, daripada jumlah itu sebanyak 68 kes telah direkod dengan nilai kompaun sebanyak RM9,200 dan nilai sitaan pula berjumlah RM197,034.

Turut hadir, Ketua Pegawai Penguat Kuasa, KPDN Sarawak Peter J. Berinus Agang serta 10 pegawai penguatkuasa.

Oleh Mohd Neenatul Aizal

See author's posts


Tangani cabaran norma baharu pembelajaran

ELLIE EDWARD

BINTULU: Sudah menjadi norma baharu dengan menggunakan teknologi
masa kini untuk pembelajaran secara jarak jauh bagi pelajar yang belajar dari
rumah sepanjang perlaksaan Perintah Kawalan Pergerakan (PKP) bagi mengekang
penularan wabak Covid-19.

Bagi seorang ibu juga suri rumah yang hanya ingin dikenali
sebagai Mak Icha, 32, berkata, tempoh itu membolehkan beliau memantau anaknya
diajar oleh guru mereka menerusi penggunaan aplikasi ‘Zoom Cloud Meetings’.

“Inilah masanya kita menilai dan melihat kemampuan anak
sendiri dengan lebih dekat”.

“Saya berterima kasih kepada pihak pengurusan sekolah yang
mana mengambil inisiatif untuk mengajar secara jarak jauh menggunakan aplikasi
tersebut,” katanya.

Beliau memaklumkan perkara itu ketika dihubungi oleh pihak
media, semalam.

Menurutnya, anak yang berusia enam tahun itu kini belajar di
salah sebuah tadika swasta di bandar ini.

“Jadual memang pada dengan cikgu mengajar berdasar
satu-satu masa yang telah ditetapkan termasuk juga ada memberi kerja rumah
kepada anak saya,” katanya.

Beliau turut menyatakan bahawa, pengalaman di rumah itu bukan
saya menjadi emak dan suri rumah tetapi PKP memberi pengalaman kepada beliau
sebagai pengawas sekolah.

“Mereka belajar seperti biasa iaitu dari hari Isnin hingga
Jumaat ada juga dilaksanakan pada Sabtu”.

“Disitulah saya dapat melihat akan keberkesanan dan
perkembangan pembelajar anak sendiri,” katanya.

Dalam pada itu, beliau turut merakamkan terima kasih kepada
tenaga pengajar yang telah bertungkus-lumus dalam bekorban masa mengajar secara
jarak jauh.

Jelas beliau, duduk di rumah bukan penjadi penghalang kepada
golongan ibu terus memantau pelalajaran anak-anak.

See author's posts


SIC puas hati tarik lebih 63,000 penonton

SELEPAS dua tahun tidak dianjurkan, Kejuaraan Dunia Motosikal Grand Prix (GP) Malaysia yang kembali menggegar Litar Antarabangsa Sepang (SIC) di sini mencatatkan kehadiran penonton seramai 163,567 sepanjang tiga hari penganjurannya bermula Jumaat lepas.

Jumlah itu tidak mencapai sasaran 170,000 yang ditetapkan pihak SIC, namun kehadiran hampir 90,000 penonton pada hari terakhir semalam menandakan perlumbaan berprestij itu kekal mendapat perhatian peminat sukan permotoran tanah air, biarpun pada edisi kali ini tiada pelumba tempatan bersaing dalam kelas Premier.

Ketua Pegawai Eksekutif SIC Azhan Shafriman Hanif (gambar) berkata beliau amat berpuas hati dengan jumlah kehadiran itu dan berazam untuk memperbaiki segala kelemahan terutama dari aspek persediaan dan perancangan bagi memastikan edisi berikutnya dibanjiri lebih ramai penonton.

“Saya rasa kita boleh buat lebih baik tahun depan, tahun ini kita mula lambat. Kita umum harga tiket sebelum bulan Ramadan tahun ini dan kita betul-betul buat promosi pada Jun. Jadi dari Jun hingga Oktober tak banyak masa.

“Insya-Allah untuk tahun depan kita akan bermula awal, kita akan berehat kejap (selepas GP Malaysia) dan kita akan mula bekerja untuk promosi tahun depan. Kita juga baru-baru ini dah umumkan super early bird (tiket) dan akan ada early bird selepas ini,” katanya kepada pemberita, di sini.

Seramai 21,015 penonton direkodkan hadir ke SIC pada Jumaat, diikuti 53,937 (Sabtu) dan 88,615 semalam.

GP Malaysia yang kembali selepas tidak dianjurkan selama dua tahun berikutan pandemik COVID-19, menyaksikan pelumba Ducati Lenovo Team Francesco Bagnaia menghampiri kejuaraan dunia sulungnya selepas menamatkan perlumbaan kelas MotoGP di tempat pertama.

Pelumba Gresini Racing MotoGP, Enea Bastianini di tempat kedua sementara ketiga dirangkul penyandang juara dunia Fabio Quartararo daripada Monster Energy Yamaha MotoGP.

Pelumba Elf Marc VDS Racing Team Tony Arbolino mengungguli saingan kelas Moto2 sementara John McPhee daripada pasukan Sterilgarda Husqvarna Max mendominasi saingan kategori Moto3.

Sementara itu, Azhan Shafriman memaklumkan dalam masa terdekat SIC akan menganjurkan perlumbaan kereta Sepang 1,000 kilometer (km), namun akan ditangguh ke tarikh baharu berikutan tarikh asal bertindih dengan Pilihan Raya Umum ke-15 (PRU-15).

“Untuk tahun depan kami berhasrat menganjurkan Sepang 12 Hours iaitu perlumbaan lasak yang kali terakhir dianjurkan pada 2016 dan ketika itu dikenali sebagai Merdeka Endurance Race. Lain-lain acara antarabangsa kita masih belum dapat pengesahan,” katanya.

Dalam perkembangan lain, Azhan Shafriman memberi jaminan SIC akan terus menyokong usaha pembangunan sukan permotoran negara bagi melahirkan lebih ramai pelumba berbakat seperti Syarifuddin Azman atau lebih dikenali sebagai Damok yang akan bersaing dalam kelas Moto3 bermula tahun depan.

“Kita akan terus memberi sokongan kepda Damok, ZK Racing dan pihak KBS (Kementerian Belia dan Sukan). Kita akan sentiasa sokong bakat Malaysia di persada dunia, dari segi pembiayaan kita akan bincang mungkin selepas PRU,” katanya.

Jumaat lepas, Damok diumum secara rasmi akan menyertai saingan Moto3 secara musim penuh bersama pasukan MTHelmets-MSI. – Bernama

See author's posts


Semenanjung Korea kembali berbalah

SEOUL: Korea Utara pada Ahad dilaporkan melepaskan beberapa das tembakan ke arah pos kawalan sempadan Korea Selatan di Zon Bebas Tentera (DMZ).

Ia mendorong Korea Selatan untuk melakukan serangan balas, namun menurut seorang pegawai tembakan Korea Utara itu seakan-akan tidak disengajakan.

Berdasarkan maklumat anggota tentera yang bertugas, kedengaran bunyi tembakan kira-kira pukul 7.41 pagi dan kemudian menemukan empat kesan tembakan pada dinding pos pengawal di sempadan Cheorwon, menurut Ketua Turus Bersama Korea Selatan, lapor agensi berita Yonhap.

Berikutan itu, tentera Korea Selatan melepaskan tembakan balas – dan mengeluarkan amaran. Setakat ini tiada laporan mengenai kemalangan jiwa atau kerosakan harta benda.

“Kami juga menghantar pemberitahuan kepada pihak Korea Utara melalui saluran komunikasi kira-kira 9.35 pagi serta meminta penjelasan,” kata seorang pegawai JCS. Korea Utara belum memberi sebarang maklum balas setakat ini.

Tentera Korea Selatan masih menjalankan siasatan terperinci dan pegawai berpendapat ia satu provokasi yang tidak disengajakan.

Pihak berkuasa Korea Selatan menjelaskan kejadian itu melanggar perjanjian ketenteraan dua hala yang ditandatangani pada September 2018 dan mendesak Korea Utara mematuhi sepenuhnya perjanjian berkenaan. Insiden itu pertama kali dilaporkan berlaku sejak 2017- Bernama

See author's posts


Ayam Kacang Ma menu tradisi kaum Cina

Kacang Ma bukan sahaja terkenal dalam kalangan masyarakat Cina di Sarawak, malah turut terkenal dan digemari oleh kaum lain yang ada di bumi Kenyalang di sini.Kacang Ma merupakan sejenis ramuan yang atau herba yang sangat popular di Sarawak dan banyak digunakan sebagai ubat-ubatan herba dan makanan kesihatan.Kacang Ma ataupun nama saintifiknya Leonurus sibiricus juga dikenali sebagai rumput untuk ibu atau ‘Chinese Motherwort’.Jika dilihat pada namanya, pasti ramai yang membayangkan bentuk fizikal kacang ma seperti kekacang. Hakikatnya, bentuk kacang ma lebih kepada daun yang telah dikeringkan.Menyentuh mengenai asal usul Kacang Ma, ramai yang menyatakan ia berasal dari China dan dibawa ke Sarawak oleh Hakka dan merupakan hidangan biasa bagi mereka.Golongan Hakka kebiasaanya menggunakan kacang ma sebagai rempah atau herba dalam menyediakan masakan untuk wanita berpantang.Bagaimanapun, pada masa ini, kacang ma telah diperluaskan pergunaannya dan digemari oleh kaum lain.Ia juga enak untuk dijadikan lauk makanan seharian. Malah, ada yang menjadikan kacang ma sebagai lauk untuk keramaian.Kacang ma mempunyai khasiatnya yang tersendiri. Jadi tidak hairanlah jika ia digunakan sebagai salah satu ramuan masakan untuk ibu yang berpantang.Adalah menjadi tradisi dan menu wajib bagi wanita selepas bersalin dan berpantang untuk mengamalkan masakan kacang ma.Ia dikatakan dapat membantu memanaskan badan dan juga membantu mengecutkan rahim wanita selepas bersalin.Selain itu, kacang ma dikatakan mampu melancarkan kitaran haid serta peredaran darah.Terdapat segelintir wanita yang mengalami masalah kitaran haid yang tidak teratur. Oleh itu, dengan pengambilan herba kacang ma ini, ia dikatakan dapat membantu mengatasi masalah terbabit.Pengambilan kacang ma dipercayai dapat membantu meningkatkan aliran darah ke bahagian pelvis. Selain itu, ia dapat membantu meringankan kesakitan ketika datang haid dengan mengurangkan kekejangan di bahagian rahim wanita.Dalam pada itu, kacang ma juga dikatakan berkhasiat dalam membantu mengurangkan tekanan darah tinggi.Menurut laman web The Herbal Resource, herba kacang ma dianggap lebih berkesan dalam menurunkan tekanan darah tinggi kerana ia mempunyai kandungan vitamin A dan vitamin C yang tinggi.Kacang ma mempunyai aromanya yang tersendiri apabila dimasak. Antara masakan popular yang menggunakan kacang ma ialah ayam masak kacang ma.Menurut salah seorang penggemar masakan Ayam Kacang Ma, Nurul ‘Ain Mohamad Mostapha yang berusia 30 tahun, cara untuk memasak masakan ini sangat mudah.Beliau yang lebih dikenali sebagai ‘Kak Yong’ berkata, bagi menghasilkan masakan ayam kacang ma, ia tidak memerlukan banyak bahan-bahan.“Apa yang penting, bahan utamanya sudah semestinya daun kacang ma, ayam, bawang putih, halia dan sedikit garam.“Langkah-langkah untuk memasaknya juga cukup senang. Jadi tidak hairanlah jika ayam kacang ma menjadi pilihan ramai orang,” katanya.Jelas Kak Yong, sebagai permulaan, daun kacang ma digoreng tanpa minyak sehingga kekuningan sebelum ditumbuk halus.“Ayam diperap bersama halia dan bawang putih yang telah ditumbuk halus lebih kurang setengah jam sebelum dimasak.“Akhir sekali, masukkan daun kacang ma yang telah ditumbuk halus tadi, gaul rata dan tunggu sehingga masak.“Setelah kuah ayam kacang ma sedikit pekat barulah dapat diangkat dan sedia untuk dihidang.“Kacang ma dimasukkan pada langkah terakhir bagi mengekalkan khasiat dan aroma yang ada padanya,” ujarnya.

Oleh NURZILLA MOHAMAD

See author's posts


Serah pada Anwar jawatan kabinet, kata Abang Jo

KUCHING: Gabungan Parti Sarawak (GPS) mengumumkan secara rasmi untuk menyertai kerajaan perpaduan di bawah pimpinan Datuk Seri Anwar Ibrahim.

Pengerusinya, Datuk Tan Sri Abang Johari Abang Openg, berkata

GPS menerimanya kerana patuh kepada titah dan nasihat Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah agar bersama membentuk kerajaan yang kukuh dan stabil.

“Ya kami akur (dengan nasihat Agong), maksudnya kami (GPS) menyertai kerajaan perpaduan.

“Kita taat kepada raja berpelembagaan dan dalam Rukun Negara jelas menuntut kita taat kepada raja, walaupun kita di Sarawak tidak ada raja,” katanya pada sidang media selepas mempengerusikan mesyuarat Majlis Kepemimpinan Tertinggi GPS di Ibu Pejabat Parti Pesaka Bumiputera Bersatu (PBB) di sini petang ini.

Menjawab soalan, Abang Johari yang juga Premier Sarawak berkata GPS menyerahkan soal lantikan kabinet persekutuan pada Perdana Menteri kesepuluh.

Beliau enggan mengulas lanjut apabila ditanya sama ada menerima panggilan telefon daripada Anwar atau Pengerusi Perikatan Nasional (PN), Tan Sri Muhyiddin Yassin.

“Adalah…. Saya tidak perlu beritahu anda (media),” katanya.

GPS yang mempunyai 23 Ahli Parlimen adalah gabungan PBB, Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).

Oleeh Azreen Keria

See author's posts


Kemaskini: Letupan paip Gas: Seorang maut, dua cedera

LAWAS: Seorang pekerja syarikat kontraktor projek Jajaran Jalan Perhubungan Sabah Sarawak(SSLR) terbunuh manakala dua rakan cedera dalam letupan saluran paip gas.

Menurut kenyataan Pusat Gerakan Operasi Bomba Sarawak, pihak Bomba menerima panggilan jam 2.49 petang ini berhubung insiden letupan Saluran Gas Sabah Sarawak(SSGP) di Long Ugui Lawas.

Maklumat awal melibatkan seorang mangsa maut dan dua mangsa cedera.

Pasukan Bomba Lawas diketuai komander operasi mendapati berlakunya kebakaran melibatkan paip gas milik SSGP.

Keluasan kebakaran dan letupan dianggarkan pada jarak lingkungan 400 meter dan kebakaran melibatkan beberapa jentera berat termasuk sebuah lori musnah sebahagian dan ada yang mengalami kebakaran seratus peratus.

Pasukan bomba mengalami kesukaran ke lokasi kerana jalan ke lokasi tidak dapat dilalui oleh jentera.

Perjalanan ke lokasi hanya menggunakan kenderaan Nissan Navara serta membawa peralatan operasi bergerak ke lokasi kejadian.

Kerja-kerja pemadaman menggunakan dua unit alat pemadam api untuk pemadaman kebakaran kerana tiada sumber air terbuka di lokasi.

Kebakaran tersebut melibatkan tiga mangsa termasuk seorang disahkan meninggal semasa berada dalam jentera jengkaut.

Dua lagi mangsa cedera melecur di beberapa anggota badan.

Punca kebakaran masih dalam siasatan dan semua mangsa adalah lelaki dewasa.

See author's posts


PM Anwar komited tangani isu pembaziran – Ketua Audit Negara

PUTRAJAYA: Isu pembaziran dan ketirisan perbelanjaan negara mampu ditangani pada masa hadapan berikutan komitmen yang dizahirkan Perdana Menteri Datuk Seri Anwar Ibrahim supaya Jemaah Menteri mengambil serius dan meneliti setiap teguran Laporan Ketua Audit Negara 2021.

Ketua Audit Negara Datuk Seri Nik Azman Nik Abdul Majid berkata ia merupakan mesej jelas kepada setiap kementerian, jabatan dan badan berkanun supaya tidak memandang remeh terhadap laporan audit berkenaan.

Menurut Nik Azman, dalam pertemuan pasukan audit dengan Perdana Menteri pada 17 Jan lepas, Anwar menyatakan tidak akan menyekat kelemahan-kelemahan yang dibangkitkan malah meminta Jemaah Menteri supaya menyemak laporan berkenaan.

“Mesej yang disampaikan oleh Perdana Menteri menjadi perangsang kepada pasukan audit untuk terus melakukan yang terbaik dalam memberi berkhidmat kepada masyarakat dan negara,” kata beliau dalam taklimat media berhubung Laporan Ketua Audit Negara Tahun 2021 Siri 2 di sini, hari ini.

Pada 17 Januari lepas, Anwar mengarahkan Jemaah Menteri supaya mengambil serius dan meneliti setiap teguran Laporan Ketua Audit Negara 2021 tentang soal perbelanjaan, ketirisan yang tidak menepati syarat serta peraturan.

Sementara itu, Nik Azman berkata Sabah dan Selangor masih belum memulangkan baki dana dipinjamkan daripada Kumpulan Wang Amanah Negara (KWAN) berjumlah RM145.37 juta bagi tujuan perolehan vaksin dan Program Imunisasi C-19 Kebangsaan (PICK).

Beliau berkata rundingan sedang dijalankan bersama Setiausaha Kerajaan Negeri Selangor bagi tujuan mendapatkan baki peruntukan tersebut, sebelum rundingan sama diadakan dengan Sabah.

Menurutnya, dana tersebut, yang tidak didedahkan jumlah pecahan baki bagi setiap negeri, sepatutnya dipulangkan pada KWAN setelah program PICK tamat pada Oktober 2021.

Selain itu, Nik Azman berkata, hasil laporan audit juga mendapati 93 mesin ventilator di hospital kerajaan yang didapati tidak berfungsi adalah tidak memenuhi standard.

Beliau berkata Kementerian Kesihatan dalam maklum balas memberitahu mesin berkenaan juga tidak boleh diubah suai kerana dibeli secara ‘off the shelf’ atau sedia ada dan tidak mempunyai jaminan.

Mesin berkenaan juga pernah cuba dibaiki oleh pihak kontraktor namun tidak berjaya. – Bernama

See author's posts


Kuching City ‘langkah kanan’

ANTARA aksi menarik perlawanan antara Kuching City dengan Kelantan FC yang berakhir dengan kemenangan 2-1 pasukan dari Bumi Kenyalang itu dalam saingan Liga Premier 2022, malam kelmarin.

KUCHING City FC membuka tirai Liga Premier 2022 dengan langkah kanan selepas mengalahkan Kelantan FC 2-1 malam kelmarin.

Anak buah Irfan Bakti Abu Salim memulakan perlawanan dengan serangan bertali arus untuk menembusi gawang Kelantan FC.

Usaha keras pemain Kuching City FC berhasil apabila pemain import, Abu Kamara mudah menanduk masuk sepakan sudut yang diambil Mohamad Alif Hassan pada minit ke-25.

Selang tujuh minit kemudian, Kuching City FC dikejutkan dengan gol penyamaan Kelantan FC yang juga menerusi tandukan daripada Yusri Yuhasmadi.

Bermula babak kedua, pemain Kuching City FC terus bernafsu memburu jaringan pendahuluan.

Shafizi Iqmal muncul wira Kuching City FC selepas menjaringkan gol cantik pada minit ke-67 sekaligus menjadi jaringan kemenangan.

Sementara itu, Irfan berkata, sasaran Kuching City FC pada musim ini adalah untuk melayakkan diri ke saingan Liga Super.

“Kita akan fokus dari perlawanan ke perlawanan.  Tumpuan kita adalah untuk layak ke saingan tertinggi (Liga Super) pada musim hadapan,” katanya.

Perlawanan seterusnya menyaksikan Kuching City FC bakal bertandang ke Stadium Tan Sri Dato’ Haji Hassan Yunus pada 17 April menentang JDT II.

See author's posts


PM mulakan Program Imunisasi Covid-19

KUALA LUMPUR: Program Imunisasi Covid-19 Kebangsaan bermula secara rasmi semalam dengan Perdana Menteri Tan Sri Muhyiddin Yassin menjadi individu pertama di negara ini menerima vaksin itu pada kira-kira 3.00 petang.

Pelaksanaan program tiga fasa yang diawalkan dua hari berbanding jadual asal pada 26 Februari (Jumaat) itu bakal menyaksikan lebih 500,000 anggota barisan hadapan menerima vaksin tersebut untuk  fasa pertama ini yang akan berlangsung hingga April depan.

Selain Muhyiddin, turut menerima vaksin itu pada petang semalam ialah Ketua Pengarah Kesihatan Tan Sri Dr Noor Hisham Abdullah serta empat lagi warga kerja Kementerian Kesihatan.

Mereka bakal menerima vaksin tersebut di Klinik Kesihatan Presint 11, Putrajaya yang merupakan antara lebih 500 Pusat Pemberian Vaksin (PPV) yang telah dikenal pasti di seluruh negara.

Pada Ahad lalu, sebanyak 312,390 dos vaksin Pfizer-BioNTech dihantar ke negara ini dengan sebahagian diterbangkan ke Kuala Lumpur dan Pulau Pinang, sementara sebahagian lagi ke Johor. Vaksin tersebut dibawa dari Singapura yang merupakan hab pengagihan vaksin Covid-19 ke negara-negara Asia Pasifik.

Setakat ini, 571,802 anggota barisan hadapan telah mendaftar untuk mendapatkan imunisasi itu dengan 57.3 peratus merupakan petugas sektor perubatan dan kesihatan, sementara baki 42.7 peratus adalah anggota sektor keselamatan seperti Angkatan Tentera Malaysia, Polis Diraja Malaysia, Jabatan Sukarelawan Malaysia, Jabatan Penjara, Jabatan Kastam Diraja Malaysia, serta Jabatan Bomba dan Penyelamat Malaysia.

Fasa kedua program ini akan bermula dari April hingga Ogos, melibatkan warga emas berusia 60 tahun ke atas serta kumpulan rentan dengan masalah morbiditi selain orang kurang upaya, manakala fasa ketiga dijadualkan dari Mei hingga Februari 2022  untuk kumpulan berusia 18 tahun dan ke atas.

Program ini menyasarkan untuk memberi imunisasi terhadap jangkitan Covid-19 kepada kira-kira 80 peratus penduduk negara ini, baik rakyat tempatan mahupun warga asing.

Malaysia telah mengadakan perjanjian untuk memperoleh sebanyak 66.7 juta dos vaksin Covid-19 iaitu melalui Fasiliti COVAX dan lima pengeluar, yang terdiri daripada Pfizer-BioNTech, AstraZeneca, Sinovac, CanSinoBIO dan Gamaleya.

Sejak kes pertama Covid-19 dilaporkan di negara ini pada 25 Januari 2020, seramai 288,229 orang telah dijangkiti virus itu setakat 23 Februari, selain 1,076 kematian direkodkan bagi tempoh sama. – Bernama

See author's posts


Manipulasi naratif Melayu Islam

NARATIF Melayu Islam dapat dianggap merupakan wacana politik yang perlu diberi pencerahan dan perspektif yang menyeluruh bagi memastikan tidak ada kekeliruan dan manipulasi daripada pihak yang sering menggunakan naratif itu untuk kepentingan politik yang sempit.

Yang lebih membahayakan apabila wujud penggunaan sentimen itu untuk mempengaruhi minda masyarakat khususnya kalangan anak muda yang tidak mempunyai asas pengetahuan politik yang mendalam dan kebanyakan golongan warga emas yang mempunyai literasi politik yang kabur mengenai konsep tersebut.

Manipulasi dan kekeliruan itu menyebabkan negeri-negeri di pantai timur dan utara terperangkap dengan dakyah politik sempit hingga menyebabkan mereka memilih menyokong Parti Islam Se-Malaysia (PAS) dan Parti Pribumi Bersatu Malaysia (BERSATU).

Dalam ceramah kempen politik itu, ada yang menggunakan sentimen Islam kononnya apabila tidak mengundi parti berasaskan Islam, maka akan masuk neraka. Terdapat juga sentimen perkauman dimainkan kononnya orang Melayu akan tertindas dari segi agama dan hak sekiranya bukan Perikatan Nasional (PN) yang memerintah negara.

Sentimen ini berleluasa dalam Pilihan Raya Umum ke-14 (PRU-14) dan banyak dimainkan di media sosial khususnya dalam medium TikTok. Ramai anak muda terpengaruh dengan sentimen seumpama ini.

Demografi  negara

Sudah pasti sentimen ini memberi impak besar kerana majoriti penduduk di negara ini beragama Islam yang mewakili 63.5 peratus menganut agama Islam, 18.7 peratus berkepercayaan Buddha, 9.1 peratus beragama Kristian, 6.1 peratus menganut kepercayaan Hinddu, manakala 2.7 peratus  agama lain atau tanpa agama (Statistik 2020).

Sudah pasti angka melebihi 63 peratus tersebut menunjukkan agama Islam sangat dominan terutama di Semenanjung Malaysia, lebih-lebih lagi di negeri mengkhusus seperti Kelantan, Terengganu, Kedah dan Perlis yang purata penduduknya lebih 85 peratus beragama Islam.

Di kawasan majoriti Melayu-Islam, khususnya kawasan utara dan pantai timur aspek naratif Melayu dan Islam sangat mempengaruhi psikik dan minda masyarakat  di sana. Sekiranya tidak dibendung pengaruh sedemikian, maka ia boleh merebak ke negeri lain seperti Perak, Pahang dan negeri lain.

Masyarakat Melayu/Bumiputera di negara ini pula terdiri daripada 69.6 peratus golongan Bumiputera, 23 peratus Cina, 6.7 peratus India dan 0.7 lain-lain daripada 32.78 juta penduduk negara pada 2021. Berdasarkan fakta ini, di negara ini politik berasaskan etnik dan agama masih lagi menjadi penentu dalam landskap politik negara.

Hal ini berlaku khususnya dalam kalangan masyarakat Melayu dan Bumiputera di kawasan luar bandar dan separa bandar termasuk juga di 54 kawasan Parlimen dan 92 Dewan Undangan Negeri (DUN) yang terletak di kawasan Felda, mewakili kawasan Melayu majoriti kini terpengaruh dengan dakyah yang kurang tepat itu.

Apa-apa sentimen mengenai Melayu dan Islam di kawasan tersebut sangat mempengaruhi keputusan pilihan raya umum sebagaimana dapat dilihat dalam kawasan berkenaan.

Perlembagaan negara

Dalam perlembagaan Malaysia, agama Islam diberikan status sebagai ‘agama Persekutuan’ sebagai simbol kepentingan agama tersebut, agama yang dianuti majoriti rakyat Malaysia dan memberikan impak terhadap beberapa perkara dasar di negara ini.

Aspek ini termasuklah kewujudan institusi Raja Berperlembagaan, peranan Yang di-Pertuan Agong yang memainkan peranan penting sebagaimana terkandung dalam Perlembagaan Negara. Yang di-Pertuan Agong sendiri ialah Melayu dan Islam. Baginda diberi kuasa untuk memelihara kedudukan istimewa orang Melayu dan Bumiputera negeri Sabah dan Sarawak.

Baginda juga menjaga kepentingan kepentingan sah kaum lain. Baginda turut berperanan sebagai ketua agama Islam bagi negeri baginda sendiri, Melaka, Pulau Pinang, Sabah, Sarawak dan Wilayah Persekutuan.  Di sini, elemen Melayu Islam jelas terpancar dalam Perlembagaan Negara dan peranan Yang di-Pertuan Agong.

Meskipun dalam Perlembagaan Negara tidak ada mensyaratkan Perdana Menteri mestilah Melayu dan beragama Islam, namun secara konvensinya dalam sejarah negara kesemuanya ialah beragama Islam. Perdana Menteri merupakan lantikan daripada Yang di-Pertuan Agong yang diyakini baginda mempunyai majoriti besar yang layak untuk memerintah negara. Situasi ini mengukuhkan kepentingan Melayu Islam dalam proses pembentukan negara bangsa.

Naratif Melayu Islam

Salah satu punca naratif Melayu Islam mendapat tempat terutama di Semenanjung Malaysia ialah kerana politik di Semenanjung Malaysia masih lagi berasaskan etnik dan agama. Lebih-lebih lagi etnik Melayu merupakan majoriti dan parti berpengaruh masih lagi didominasi parti berasaskan Melayu-Islam. Misalnya, Pertubuhan Kebangsaan Melayu Bersatu (UMNO) mempunyai 3.3 juta keahlian, manakala PAS mempunyai 800,000 keahlian dan Parti Amanah Negara (AMANAH) mempunyai keahlian lebih 200,000.

Bagi parti multi etnik seperti Parti Keadilan Rakyat (PKR) mempunyai keahlian lebih 1.2 juta di seluruh negara, begitu juga Parti Tindakan Demokratik (DAP) mempunyai 242,276 ahli di seluruh negara. Berdasarkan situasi itu, ternyata parti berasaskan etnik dan agama masih lagi mendominasi landskap politik negara ini.

Manipulasi dan propaganda

Ketika kempen PRU-15, Pengerusi PN, Tan Sri Muhyiddin Yassin mendakwa kumpulan Yahudi dan Kristian di luar negara amat berharap supaya pembangkang berjaya menguasai Malaysia. Beliau mendakwa  pihak pembangkang menaja kumpulan Yahudi dan Kristian, maka akan berlaku proses Kristianasasi. “Itu adalah strategi jangka waktu panjang. Mungkin kita tidak lihat ini pada waktu ini tetapi mungkin tidak berapa lama lagi kalau kita tidak berhati-hati dan berjaga-jaga”.   Muhyiddin membuat dakwaan itu ketika berucap pada majlis ceramah mega PN Best di Parit Jawa, Johor.

Pesuruhjaya PAS Perak, Razman Zakaria pula mendakwa Anwar Ibrahim apabila menang akan mengetuai PH membawa agenda Lesbian, Gay, Biseksual dan Transgender (LGBT) ke negara ini dan malah mahu menghalalkan perkahwinan sejenis. Selain itu, beliau juga menuduh DAP akan membawa  agenda komunis. Kesemua ini menunjukkan seolah-olah landskap Islam di negara ini akan tergugat sekiranya Anwar menjadi Perdana Menteri.

Selain Hadi Awang, Presiden PAS, Mahathir Mohamad juga menuduh Anwar sebagai liberal dan orang Melayu kononnya tidak boleh menerima Anwar kerana falsafah dan ideologi politik Anwar liberal (Malaysiakini, 12 Mac, 2020).

Kesemua ini menjadi titik tolak kepada Anwar untuk membuktikan beliau dan parti politik sekutu yang bersamanya bukan kelompok liberal, anti-Islam, pro komunis, pembawa agenda Yahudi dan freemason dan sebagainya yang selama ini dakyah ini  boleh menyebabkan masyarakat Bumiputera Melayu Islam takut untuk menyokong Anwar dan Kerajaan Perpaduan.

Tugas ini besar dan berat kerana situasi ini amat besar dan menimbulkan keresahan daripada masyarakat dan akibat dipermainkan oleh pemimpin politik tertentu tanpa mengira wacana, perbahasan serta serangan ketika kempen PRU-15 dan ini perlu ditangani, dikemukakan wacana tandingan bagi tujuan pencerahan.

Yang penting Kerajaan Perpaduan hasil titah dan kearifan Yang di-Pertuan Agong ini perlulah didukung oleh semua rakyat Malaysia dan perlu menolak politik yang masih memainkan dakyah isu etnik dan agama secara semborono dan tidak bertanggungjawab!

Profesor Madya Dr Awang Azman Awang Pawi adalah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


Guna akaun palsu GPS taktik ‘politik longkang’

KUCHING: Akaun palsu menggunakan logo Gabungan Parti Sarawak (GPS) di media sosial adalah taktik ‘politik longkang’ yang dilakukan oleh pihak pembangkang.

Ketua Setiausaha Politik kepada Premier Sarawak, Fazzrudin Abdul Rahman berkata akaun palsu itu mengeluarkan kenyataan tidak sensitif berkaitan isu perkauman baru-baru ini.

“Kerajaan Sarawak melalui GPS adalah kerajaan inklusif yang disaksikan melalui dasarnya di mana setiap orang diberi hak untuk mengamalkan agama dan adat resam lain.

“Oleh itu, kita mesti menolak politik perpecahan yang menceroboh garis kaum dan agama kerana ini akan membatalkan usaha pemimpin terdahulu dan bapa pengasas untuk Sarawak yang harmoni.

“Ini adalah taktik politik longkang yang dilakukan oleh pembangkang yang mati otak dan tidak mempunyai modal politik untuk mendapatkan sokongan rakyat,”katanya dalam satu kenyataan hari ini.

Fazzrudin turut menggesa semua orang supaya berhati-hati dengan kehadiran akaun palsu ini kerana ia tidak bergabung atau diiktiraf oleh GPS.

“Rakyat Sarawak yang terdiri daripada pelbagai kaum dan agama dalam masyarakat berbilang kaum, tidak bertolak ansur dengan perkauman serta serangan terhadap isu sensitif berkaitan agama,” katanya.

See author's posts


PBB Daro sedia hadapi pilihan raya

SIBU:Sayap Wanita dan Pemuda Parti Pesaka Bumiputera Bersatu (PBB) Cawangan Daro telah bersiap-sedia dengan semangat ‘Utamakan Sarawak ‘ untuk menghadapi Pilihan Raya Negeri Ke-12 (PRN 12) pada bila-bila masa.

Ketua Cawangan PBB Daro, Safiee Ahmad berkata, mesyuarat bersama Sayap Wanita dan Pemuda PBB Cawangan Daro telah diadakan baru-baru ini.

Menurutnya, mesyuarat tersebut bertujuan untuk memastikan jentera parti sentiasa diperkemaskan, dimana Sayap Wanita dan Pemuda merupakan komponen penting dalam parti.

“Ya, kita telah bersiap-sedia untuk bertempur dalam menghadapi PRN Ke-12 pada bila-bila masa,” jelasnya ketika dihubungi oleh pemberita petang tadi.

Safiee yang juga Ahli Dewan Undangan Negeri (ADUN) Daro bersyukur kerana seluruh jentera parti dari peringkat cawangan sehinggalah ke peringkat ranting sudah bersedia untuk menghadapi pilihan raya pada bila-bila masa.

“Semangat perjuangan dan kesetiaan ahli parti amat tinggi terutamanya mempertahankan  serta memperjuangkan hak Sarawak selaras dengan semangat ‘Utamakan Sarawak’,” tegasnya.

Tegasnya, Sayap Bapa, Wanita dan Pemuda PBB Cawangan Daro akan terus berdiri teguh di belakang kepimpinan Ketua Menteri Datuk Patinggi Abang Johari Tun Openg dalam mempertahankan Sarawak.

Terdahulu, Safiee telah mempengerusikan mesyuarat bersama Sayap Wanita dan Pemuda PBB Cawangan Daro. Mesyuarat tersebut telah diadakan di bilik mesyuarat Pusat Khidmat Daro.

Oleh Akun Giman

See author's posts


Spa, pusat refleksologi dibenarkan beroperasi

KUCHING: Sarawak membenarkan pusat urut dan refleksologi dibuka semula namun tertakluk kepada prosedur standard operasi (SOP) yang digariskan oleh Kementerian Kerajaan Tempatan dan Perumahan.

Pengerusi Jawatankuasa Pengurusan Bencana Negeri Sarawak (JPBNS) merangkap Timbalan Ketua Menteri, Datuk Amar Douglas Uggah Embas berkata SOP itu berkuat kuasa serta merta.

“Ini meliputi spa, pusat kecantikan, pusat urutan kaki dan refleksologi… sekarang anda boleh pergi berurut,” katanya pada sidang media JPBNS di sini semalam.

Menurutnya JPBNS turut meletakkan beberapa garis panduan SOP yang diputuskan dalam mesyuarat jawatankuasa semalam.

“SOP ini merangkumi sektor pelancongan perubatan yang ditetapkan Kementerian Pelancongan, Keseniaan dan Kebudayaan (MTAC), berkuatkuasa serta merta.

“Selain itu SOP bagi penganjuran mesyuarat, insentif, persidangan dan pameran, pameran pelancongan, perdagangan dan bazar serta karnival budaya dan seni oleh MTAC berkuat kuasa serta merta juga,” katanya.

Sementara itu, Uggah memberitahu kemasukan ke Sarawak dari luar negara pula, semua warganegara Malaysia dari luar negara (termasuk warga asing) akan dikuarantin 14 hari di destinasi terakhir mereka tiba di negeri ini.

Menurutnya terdapat kekeliruan mengenai syarat kemasukan ke Sarawak dari luar negara tiba di negeri ini.

“Sebelum ini JPBNS telah memutuskan untuk mereka mendapatkan ujian tiga hari sebelum berlepas dari negara mereka berlepas,“Ini tidak perlu lagi. Kerana apabila mereka tiba di Lapangan Terbang Antarabangsa Kuala Lumpur (KLIA), saringan akan dibuat menggunakan dua kaedah pertama, kit ujian rapid dan ujian PCR secara rawak.

“Jadi kita telah putuskan walaupun ujian telah dibuat dan didapati negatif di Kuala Lumpur, namun mereka masih perlu menjalankan ujian setiba di negeri ini,” jelasnya.

Manakala Uggah menjelaskan lagi untuk kemasukan ke Sarawak dari Semenanjung, Sabah dan Labuan, semua warganegara termasuk warga asing yang sudah berada di Malaysia akan diambil sampel secara rawak di pintu masuk utama negeri.

“Sekiranya keputusan negatif mereka akan dibenarkan balik dan menyambung baki kuarantin di rumah,” ujarnya sambil menasihatkan rakyat negeri ini supaya terus memainkan peranan bagi memutuskan rantaian Covid-19.

Oleh Diyana Samsuddin

See author's posts


Girmay cipta sejarah

BINIAM Girmay memenangi peringkat ke-10 Giro d’Italia semalam untuk mencipta sejarah sebagai pelumba kulit hitam Afrika pertama menang dalam tiga jelajah besar dunia.

Pelumba dari Eritrea berusia 22 tahun itu terbukti terlalu kuat untuk peserta dari Belanda Mathieu van der Poel, yang mengangkat tangannya sebagai tanda mengaku kalah selepas bergelut panjang menuju ke garisan penamat di Jesi.

Van der Poel memeluk Girmay di garisan penamat selepas menunjukkan isyarat bagus sambil menyaksikan pesaingnya memecut untuk meraih kemenangan.

Dia kini menduduki tempat kedua dalam perlumbaan mata pecut hanya tiga mata di belakang pelumba dari Perancis, Arnaud Demare dengan 151 dengan Van der Poel ketiga ketinggalan 58 mata di belakang.

Pengarah sukan Intermarche, Valerio Piva berkata kemenangan itu merupakan mercu tanda untuk sukan berbasikal.

“Ini adalah detik besar, satu lagi benua yang tiba di tempat kejadian yang akan menjadi penting pada masa depan,” katanya.

Walaupun pemenang pelbagai jelajah Chris Froome dilahirkan di Kenya dan Daryl Impey dari Afrika Selatan telah memenangi peringkat, Girmay merupakan orang kulit hitam Afrika pertama yang berjaya melakukannya.

“Saya menonton Giro sebagai seorang kanak-kanak di televisyen dan kemudian keluar menunggang dengan impian untuk mengambil bahagian suatu hari nanti,” kata Girmay.

“Kami menulis sedikit sejarah setiap hari.

“Saya sangat gembira dengan apa yang saya lakukan hari ini, saya tidak mempunyai kata-kata untuk menggambarkannya. Terima kasih kepada pasukan saya yang mengawal perlumbaan dari awal,” tambahnya.

Girmay, yang menunggang untuk pasukan Intermarche, memberi isyrat  usianya semakin meningkat pada bulan Mac apabila dia menjadi orang Afrika pertama yang memenangi pertandingan klasik sehari di Gent-Wevelgem, ketika masih berusia 21 tahun.

Dia mula menarik perhatian di kejohanan dunia apabila dia menjadi lelaki kulit hitam Afrika pertama yang muncul di podium apabila dia mendapat tempat kedua dalam acara bawah 23 tahun dalam acara 2021 di Belgium.

Dia telah pun meraih lapan kemenangan sejak menjadi profesional pada 2020.

Juan Pedro Lopez penunggang pasukan Trek dari Sepanyol mengekalkan kedudukan pendahulu keseluruhan apabila pencabar utama dalam kedudukan keseluruhan semuanya menamatkan perlumbaan dalam kelompok yang sama. – AFP

See author's posts


Pogba bersedia kembali ‘berbisa’

PEMAIN tengah Manchester United, Paul Pogba menggunakan ‘lockdown’ Covid-19 untuk meningkatkan kembali kecergasannya setelah musim yang dilanda kecederaan.

Pogba hanya membuat lapan penampilan untuk United musim ini sebelum krisis kesihatan memaksa penggantungan Liga Perdana Inggeris pada Mac lalu.

Pemenang Piala Dunia dari Perancis itu tidak beraksi dalam satu perlawanan pun pada 2020 kerana masalah pergelangan kaki yang berterusan.

Penampilan terakhirnya muncul dalam kemenangan pada 26 Disember ke atas Newcastle tetapi Pogba tetap cergas semasa rehat virus dan berharap dapat bersedia jika Liga Perdana Inggeris dapat kembali pada musim panas.

“Saya mempunyai gimnasium kecil di rumah saya,” kata Pogba kepada laman sesawang United. Saya boleh melakukan beberapa latihan, berlari, berbasikal, pergi ke luar dan melakukan beberapa perkara dengan bola. Saya hanya mengekalkan diri saya sibuk dan sihat.

“Kita harus tetap bermotivasi, tidak ada pilihan lain. Ini adalah masa dan kita tidak tahu sampai bila ia akan menjadi seperti ini, tetapi saya masih mempunyai tujuan di kepala saya dan berharap suatu hari nanti pandemik akan berhenti .

“Dan kemudian kita harus kembali ke lapangan, jadi kita harus bersedia.
“Bagi saya sendiri, saya juga sudah lama tidak bermain, jadi bagi saya hanya mahu kembali bermain bola sepak.”
Pogba, 27, secara rutin telah berhubung dengan rakan sepasukannya di United semasa ‘lockdown’ ketika mereka mengikuti rancangan kecergasan kelab dari rumah.

Terkait dengan perpindahan keluar dari United yang berada dalam kedudukan kelima awal musim ini, kehadiran Pogba akan meningkatkan peluang mereka untuk layak ke Liga Juara-Juara UEFA sekiranya perlawanan akhirnya dapat dimainkan semula.

“Nasihat pertama saya adalah untuk kekal selamat, tinggal di rumah dan terus berlatih,” kata Pogba.
“Selalu ada cara untuk bekerja, kamu dapat bekerja dengan apa sahaja yang kamu ada di rumah, kamu masih dapat melakukan sit-up, push-up.” – AFP

See author's posts


Belia penentu hala tuju, masa depan negara

MIRI: Golongan belia amat penting dalam menentukan hala tuju dan masa depan negara.

Menteri Belia dan Sukan, Datuk Abdul Karim Rahman Hamzah berkata, jika  mahu melihat masa depan negara dalam tempoh lima tahun atau 10 tahun akan datang, lihatlah keadaan belia pada hari ini.

Katanya, sekiranya belia masa ini terjerumus dalam masalah sosial seperti penyalahgunaan dadah, masalah rumah tangga dan sebagainya maka begitulah keadaan negara pada masa akan datang.

“Justeru, kementerian kami ditubuhkan untuk membangunkan golongan belia agar mereka ini akan dapat diharapkan untuk mewarisi negeri dan negara amnya di masa akan datang.

“Kami mahu melihat belia yang ada pada hari ini adalah mereka yang mempunyai keupayaan, kepakaran dan dapat menjadi pemimpin nanti,” katanya.

Karim yang juga Menteri Pelancongan, Kesenian dan Kebudayaan berkata demikian pada program Jelajah#Belia Sarawak 2020 (Piasau) yang diadakan di Dewan Suarah di sini, semalam.

Turut hadir, Menteri Muda Pelancongan, Kesenian dan Kebudayaan merangkap Ahli Dewan Undangan Negeri (ADUN) Piasau, Datuk Sebastian Ting.

Mengenai program itu, Karim berkata, ia dianjurkan bertujuan mempertingkatkan penglibatan belia dan persatuan dalam program anjuran kerajaan.

Selain itu, ia bertujuan bagi mencungkil, mengasah dan memberi peluang kepada belia setempat untuk turut serta dengan aktiviti kerajaan dan memupuk semangat juang ke arah belia yang cergas, bertanggungjawab, berkepimpinan, berkerjaya, bersukarelawanan dan semangat cintakan negara dan Sarawak.

“Program ini bukan kempen politik sebaliknya salah satu platform untuk merapatkan Kerajaan Sarawak dengan golongan belia yang merupakan aset dan tonggak masa depan negeri dan negara amnya ,” katanya.

Kira-kira 200 belia hadir pada program setengah hari itu.

Program itu merangkumi sesi Sembang Belia Bersama Menteri dan Motivasi Bersama Ikon Belia Sarawak.

Oleh Liong Chai Ling

See author's posts